Paġna L-ASSEMBLEA PARLAMENTARI EURONEST, wara li kkunsidrat ir-riżoluzzjonijiet preċedenti tagħha dwar il-futur tad-demokrazija, is-sigurtà reġjonali u r-rwol tas-soċjetà ċivili, wara li kkunsidrat ir-Rapport Annwali tal-UE dwar id-Drittijiet tal-Bniedem u d-Demokrazija fid-Dinja fl-2016, wara li kkunsidrat ir-rapport tal-Uffiċċju tal-Kummissarju Għoli tan-Nazzjonijiet Uniti għad-Drittijiet tal-Bniedem tal-25 ta' Settembru 2017 dwar is-sitwazzjoni tad-drittijiet tal-bniedem fir-Repubblika Awtonoma tal-Krimea u l-belt ta' Sevastopol (l-Ukrajna) li jinsabu taħt okkupazzjoni temporanja, wara li kkunsidrat l-Istrateġija Globali tal-UE għall-Politika Esterna u ta' Sigurtà tal-Unjoni Ewropea ta' Ġunju 2016, wara li kkunsidrat id-dritt umanitarju internazzjonali u, b'mod partikolari, id-dispożizzjonijiet tiegħu dwar territorji okkupati, u t-trattament u l-protezzjoni tal-persuni ċivili, wara li kkunsidrat l-Artikolu 9(3) tar-Regoli ta' Proċedura, billi d-deterjorament tas-sitwazzjoni tad-drittijiet tal-bniedem fir-reġjuni ta' Transnistrija, l-Abkażja, ir-reġjun Tskhinvali/l-Ossezja tan-Nofsinhar u l-Krimea u f'partijiet ta' Donetsk u ta' Luhansk Oblast hija allarmanti; billi n-nies li jgħixu f'dawn it-territorji għandhom aċċess limitat għas-sistema ġudizzjarja jew m'għandhom l-ebda aċċess għaliha; billi l-awtoritajiet leġittimi m'għandhom l-ebda aċċess għal dawk iż-żoni biex jamministraw il-ġustizzja; billi t-tfal tal-iskola li jgħixu f'dawn it-territorji ta' spiss jisfaw mċaħħda mid-dritt li jirċievu l-edukazzjoni fl-ilsien nattiv tagħhom; billi l-hekk imsejħin awtoritajiet fil-post ftit li xejn urew ħeġġa li jħallu l-popolazzjoni lokali tgawdi d-drittijiet tal-bniedem u l-libertajiet bażiċi b'mod effettiv; billi l-Federazzjoni Russa iġġorr ir-responsabilità għall-ksur tad-drittijiet tal-bniedem, għaliex tinfluwenza b'mod dirett jew indirett l-iżviluppi fiż-żoni ta' konflitt billi tipprovdi assistenza finanzjarja, militari u ekonomika lill-hekk imsejħin awtoritajiet fil-post; billi n-nies li jgħixu f'dawn iż-żoni ta' konflitt huma mhedda b'mod kontinwu b'konflitt militari jew eskalazzjoni ulterjuri; Tikkundanna bil-qawwa l-persekuzzjoni u l-intimidazzjoni ta' dawk li jopponu r-reġim pro-Russu, li qed jgħin sabiex jiġu stabbiliti l-hekk imsejħin "awtoritajiet lokali" fiż-żoni ta' konflitt; Tiddeplora l-fatt li ċ-ċittadini minn dawn ir-reġjuni ma jistgħux jaqsmu b'mod ħieles il-linji ta' okkupazzjoni u f'ħafna każijiet ma jkunux jistgħu jirritornaw lejn darhom; tirrimarka li f'xi każijiet il-linja ta' okkupazzjoni, jew l-hekk imsejħa fruntiera, tgħaddi mill-villaġġi jew mill-proprjetà ta' familja waħda; Tibqa' soda li tappoġġja n-nies li jgħixu fiż-żoni ta' konflitt, u tfakkar li ż-Żona ta' Kummerċ Ħieles Appronfondita u Komprensiva (DCFTA) tista' tiġi estiża sabiex tkopri dawk iż-żoni ta' konflitt, sakemm l-hekk imsejħin awtoritajiet jirrispettaw il-liġijiet tal-gvern ċentrali leġittimu; tikkonferma li r-reġim mingħajr viża f'dawn il-pajjiżi jestendi għaċ-ċittadini kollha, inklużi dawk li jgħixu f'żoni ta' konflitt, sakemm ir-rekwiżiti fir-rigward ta' passaporti bijometriċi jkunu implimentati; Tistieden lill-Kummissjoni tappoġġja proġetti u skambji maħsuba biex itejbu l-kuntatti bejn in-nies, kif ukoll proġetti u skambji li jippromwovu l-bini tal-paċi, ir-riżoluzzjoni tal-konflitti, ir-rikonċiljazzjoni u d-djalogu interkulturali; Titlob li tiġi stabbilita missjoni ta' monitoraġġ bl-iskop li tissorvelja s-sitwazzjoni tad-drittijiet tal-bniedem fiż-żoni ta' konflitt; tistieden lil osservaturi internazzjonali tad-drittijiet tal-bniedem, inklużi strutturi speċjalizzati tan-NU, l-Organizzazzjoni għas-Sigurtà u l-Kooperazzjoni fl-Ewropa (OSKE) u l-Kunsill tal-Ewropa, biex jesploraw mezzi biex jiksbu aċċess għal dawk it-territorji; Tikkundanna bil-qawwa l-prattika prevalenti tat-trasferiment tad-detenuti lejn reġjuni mbiegħda tar-Russja, peress li dan jippreġudika serjament il-komunikazzjoni mal-familji tagħhom u l-kapaċità tal-organizzazzjonijiet tad-drittijiet tal-bniedem li jimmonitorjaw il-benessri tagħhom; tistieden lis-Servizz Ewropew għall-Azzjoni Esterna (SEAE) u d-Delegazzjoni tal-UE lir-Russja biex isegwu mill-qrib il-proċessi li għaddejjin bħalissa u jżommu għajnejhom fuq it-trattament tad-detenuti; Tesprimi tħassib partikolari dwar l-użu rraportat tat-trattamenti psikjatriċi punittivi; tistenna li d-Delegazzjoni tal-UE, is-SEAE u l-ambaxxati tal-Istati Membri jsegwu mill-qrib dawn il-proċedimenti u jfittxu li jagħmlu kuntatt mad-detenuti qabel, matul u wara l-proċessi tagħhom; Tistieden lill-Federazzjoni Russa, li għandha influwenza diretta jew indiretta fuq l-hekk imsejħin "awtoritajiet lokali" fiż-żoni ta' konflitt, biex tiżgura li d-drittijiet tal-bniedem jiġu protetti, kif għandha l-obbligu tagħmel fil-qafas tad-dritt umanitarju internazzjonali; Tistieden lill-Qorti Ewropea tad-Drittijiet tal-Bniedem tikkunsidra bl-akbar prijorità possibbli l-applikazzjonijiet kollha ta' rimedju ġejjin minn dawn iż-żoni ta' konflitt, u l-każijiet ta' detenuti meħudin minn dawn iż-żoni lejn ir-Russja, peress li l-hekk imsejħa sistema ġudizzjarja fiż-żoni ta' konflitt, kif ukoll fir-Russja, ma tipprovdix rimedji legali f'dawn il-każijiet; Tappoġġja s-sovranità, l-indipendenza, l-unità u l-integrità territorjali ta' Georgia, il-Moldova u l-Ukrajna fil-fruntieri tagħhom li huma rikonoxxuti internazzjonalment, u ttenni l-kundanna tal-annessjoni illegali tar-Repubblika Awtonoma tal-Krimea u tal-Belt ta' Sevastopol mill-Federazzjoni Russa, kif ukoll l-okkupazzjoni Russa li għaddejja bħalissa tar-reġjuni tal-Georgia ta' Abkażja u Tskhinvali/l-Ossezja tan-Nofsinhar; Tagħti istruzzjonijiet lill-Kopresidenti tagħha biex jgħaddu din ir-riżoluzzjoni lill-President tal-Parlament Ewropew, lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lis-Servizz Ewropew għall-Azzjoni Esterna, u lill-gvernijiet u lill-parlamenti tal-Istati Membri u tal-pajjiżi tas-Sħubija tal-Lvant. L-ASSEMBLEA PARLAMENTARI EURONEST, wara li kkunsidrat ir-rapporti dwar l-użu ta' drones armati tat-28 ta' Mejju 2010 u tat-13 ta' Settembru 2013 tar-Rapporetur Speċjali tan-NU dwar eżekuzzjonijiet extraġudizzjarji, sommarji jew arbitrarji u tat-18 ta' Settembru 2013 tar-Rapporetur Speċjali tan-NU dwar il-promozzjoni u l-protezzjoni tad-drittijiet tal-bniedem u tal-libertajiet fundamentali waqt il-ġlieda kontra t-terroriżmu, wara li kkunsidrat d-dikjarazzjoni tat-13 ta' Awwissu 2013 tas-Segretarju Ġenerali tan-NU, Ban Ki-moon, dwar l-użu ta' drones armati,++ wara li kkunsidrat is-smigħ tal-25 ta' April 2013 dwar l-implikazzjonijiet għad-drittijiet tal-bniedem mill-użu ta' drones, organizzat b'mod konġunt mis-Sottokumitat tal-Parlament Ewropew għad-Drittijiet tal-Bniedem flimkien mas-Sottokumitat tiegħu għas-Sigurtà u d-Difiża, wara li kkunsidrat l-istudju tal-Parlament Ewropew tat-3 ta' Mejju 2013 dwar "L-implikazzjonijiet għad-drittijiet tal-bniedem mill-użu ta' drones u robots awtonomi fil-gwerer", wara li kkunsidrat il-konklużjonijiet tal-Kunsill tad-19 u l-20 ta' Diċembru 2013 dwar tħejjijiet għal programm tal-ġenerazzjoni li jmiss rigward Sistemi ta' Inġenji tal-Ajru Ppilotati mill-Bogħod (RPAS) fuq Livell Ewropej ta' Altitudni Medja u Awtonomija fit-Tul, wara li kkunsidrat id-deċiżjoni tal-Konferenza tan-NU tal-Konvenzjoni dwar Ċerti Armi Konvenzjonali (CCW) sabiex jiġi stabbilit Grupp ta' Esperti Governattivi (GGE) dwar Sistemi ta' Armi Awtonomi Letali, wara li kkunsidrat l-ittra miftuħa tal-mexxejja tar-robotika u tal-kumpaniji AI li nħarġet fil-Konferenza Konġunta Internazzjonali dwar l-Intelliġenza Artifiċjali (IJCAI 2017) f'Melbourne, billi matul l-aħħar deċennji l-armi awtonomi legali (minn hawn 'il quddiem ir-"robots qattiela") saru jintużaw b'mod wiesa' f'żoni ta' kunflitt; billi fit-tnaqqis tat-telf potenzjali tal-ħajjiet tal-ġellieda l-użu tar-robots qattiela jnaqqas għalhekk l-ostakoli għall-gwerra; billi l-użu ta' robots qattiela jwassal għal eżekuzzjonijiet arbitrarji f'popolazzjonijiet ċivili paċifiċi li jgħixu f'żoni extraterritorjali ta' operazzjonijiet letali; billi għadd kbir ta' persuni ċivili paċifiċi qed jinqatlu mir-robots qattiela, b'mod partikolari f'żoni ta' kunflitt; billi l-Artikolu 51(2) tal-Protokoll Addizzjonali I għall-Konvenzjonijiet ta' Ġinevra, jiddikjara li "atti jew theddid ta' vjolenza li l-għan ewlieni tagħhom ikun li jxerred it-terrur fost il-popolazzjoni ċivili huma projbiti"; billi l-użu tad-drones jikser b'mod dirett il-prinċipji tal-liġi internazzjonali dwar id-drittijiet tal-bniedem; billi 116-il fundatur tal-kumpaniji tar-robotika u tal-intelliġenza artifiċjali minn 26 pajjiż iffirmaw ittra miftuħa bl-għan li jħeġġu lin-NU tindirizza b'mod urġenti l-isfida tal-armi awtonomi letali u tipprojbixxi l-użu tagħhom fil-livell internazzjonali; billi l-Ministeru tad-Difiża Iżraeljan issospenda temporanjament il-liċenzja tal-kummerċjalizzazzjoni u tal-esportazzjoni ta' manifattur tal-armi Iżraeljan minħabba li organizza attakki bid-drones fuq miri f'Nagorno Karabakh fuq insistenza tal-Ażerbajġan; L-Assemblea: Tenfasizza l-importanza tal-iżvilupp, il-produzzjoni u l-użu ta' armi kompletament awtonomi fi ħdan il-qafas legali internazzjonali; Tenfasizza l-importanza tal-iżvilupp tal-politika fil-fora tal-SL bl-għan li jitfasslu mekkaniżmi responsivi għall-assigurazzjoni tad-drittijiet tal-bniedem u l-liġi umanitarja internazzjonali fl-Istati Membri tal-UE u fil-pajjiżi Sħab tal-Lvant; Tikkundanna l-att ta' qtil immirat fost popolazzjonijiet paċifiċi f'żoni ta' kunflitt; Tistieden lill-pajjiżi tal-SL jikkontribwixxu lejn politika aktar trasparenti u responsabbli rigward l-użu ta' robots qattiela f'żoni extraterritorjali; Tenfasizza l-importanza li jiġu stabbiliti mekkaniżmi investigattivi fiż-żoni ta' kunflitt tal-pajjiżi tal-SL bl-għan li jidentifikaw u jipprevjenu mekkaniżmi li jippermettu attakki arbitrarji fuq il-popolazzjonijiet paċifiċi li jgħixu f'żoni fil-qrib; Tħeġġeġ lill-pajjiżi tal-SL jappoġġjaw l-attivitajiet tal-Grupp ta' Esperti Governattivi (GGE) dwar Sistemi ta' Armi Awtonomi Letali. L-ASSEMBLEA PARLAMENTARI EURONEST, wara li kkunsidrat it-tnedija tas-Sħubija tal-Lvant f'Praga fis-7 ta' Mejju 2009 bħala sforz komuni tal-UE u tas-sħab tal-Lvant tagħha, li huma l-Armenja, l-Ażerbajġan, il-Belarussja, il-Georgia, il-Moldova u l-Ukrajna, u d-Dikjarazzjonijiet Konġunti tas-Summits tas-Sħubija tal-Lvant tal-2011 f'Varsavja, tal-2013 f'Vilnius u tal-2015 f'Riga, wara li kkunsidrat ir-rakkomandazzjonijiet li saru minn, u l-attivitajiet tal-Assemblea Parlamentari Euronest, il-Forum tas-Soċjetà Ċivili tas-Sħubija tal-Lvant, u l-Kumitat tar-Reġjuni u l-Konferenza tal-Awtoritajiet Lokali u Reġjonali għas-Sħubija tal-Lvant (CORLEAP), wara li kkunsidrat il-komunikazzjonijiet tal-Kummissjoni Ewropea u tas-Servizz Ewropew għall-Azzjoni Esterna (SEAE) dwar il-Politika Ewropea tal-Viċinat (PEV) u l-konklużjonijiet tal-Kunsill Affarijiet Barranin dwar il-PEV u s-Sħubija tal-Lvant, wara li kkunsidrat ir-riżoluzzjonijiet tagħha, u b'mod partikolari dawk tal-21 ta' Jannar 2016 dwar il-Ftehimiet ta' Assoċjazzjoni/iż-Żoni ta' Kummerċ Ħieles Approfonditi u Komprensivi mal-Georgia, il-Moldova u l-Ukrajna, u tad-9 ta' Lulju 2015 dwar ir-reviżjoni tal-Politika Ewropea tal-Viċinat, wara li kkunsidrat id-Dikjarazzjoni Konġunta tal-Parlamenti tal-Georgia, il-Moldova u l-Ukrajna u l-Joint Communiqué tal-Presidenti tal-Kumitati dwar l-Integrazzjoni Ewropea tal-Parlamenti tal-Georgia, il-Moldova u l-Ukrajna, billi l-ambjent ġeopolitiku mimli tensjoni qiegħed joħloq sfidi sofistikati ġodda, li jvarjaw minn kwistjonijiet ekonomiċi għal theddid għas-sigurtà, lill-Istati Membri tal-UE u lill-pajjiżi sħab tal-Lvant; billi l-valuri Ewropej, jiġifieri s-supremazija tad-demokrazija u tar-rispett għad-drittijiet tal-bniedem, iridu jiġu difiżi għall-paċi u l-prosperità tal-kontinent kollu; billi l-pajjiżi sħab impenjaw ruħhom li jsaħħu r-relazzjonijiet tagħhom u li jaderixxu mad-dritt internazzjonali u li jħarsu l-valuri komuni fundamentali sabiex jiżdied id-djalogu politiku; billi s-Sħubija tal-Lvant hija dimensjoni strateġika tal-PEV u element prinċipali għall-istabbiltà u l-iżvilupp sostenibbli tal-kontinent; billi jeżistu diversi livelli ta' relazzjonijiet bilaterali bejn l-UE u l-pajjiżi sħab tagħha u l-inkorporazzjoni ta' standards Ewropej fil-liġijiet nazzjonali tagħhom mhijiex uniformi; billi bid-dħul fis-seħħ sħiħ tal-Ftehimiet ta' Assoċjazzjoni (AAs), inkluża Żona ta' Kummerċ Ħieles Approfondita u Komprensiva mal-Georgia, il-Moldova u l-Ukrajna, kien hemm progress notevoli fir-relazzjonijiet mal-UE u fl-għażla Ewropea tas-sħab ikkonċernati; billi l-indipendenza, is-sovranità u l-integrità territorjali ta' xi wħud mis-sħab tal-Lvant tal-UE jinsabu mhedda minn kunflitti reġjonali mhux solvuti li qegħdin jittawlu b'mod attiv mill-Federazzjoni Russa; billi dawn il-kunflitti jistgħu jiġu solvuti permezz tad-diplomazija u impenn onest; billi l-politika aggressiva u ta' espansjoni tar-Russja lejn il-pajjiżi sħab ikkonċernati rriżultat fl-annessjoni illegali tar-Repubblika Awtonoma tal-Krimea u tal-belt ta' Sevastopol, kif ukoll fl-okkupazzjoni illegali tal-Abkażja, l-Ossezja tan-Nofsinhar u xi reġjuni tal-oblasts ta' Donetsk u Luhansk, bi ksur tad-dritt internazzjonali u tal-ftehimiet bilaterali kif ukoll tal-impenji u l-obbligi tar-Russja fir-rigward tas-sħubija tagħha mal-organizzazzjonijiet internazzjonali; billi l-aggressjoni tar-Russja kontra l-Ukrajna u l-annessjoni illegali tagħha tal-Krimea għandha implikazzjonijiet serji għas-sigurtà fl-Ewropa b'mod ġenerali; billi mijiet ta' ċittadini Ukrajni fit-territorji temporanjament okkupati ġew miżmuma, arrestati, ingħataw sentenza u detenuti l-ħabs b'mod illegali mill-awtoritajiet Russi u mill-proxies tagħhom u li dak in-numru qiegħed jiżdied; billi l-Ukrajna għandha kważi 1,8 miljun persuna spostati f'pajjiżhom u 5 miljun persuna affettwati mill-kunflitt; Issejjaħ għal risposta unanima u strateġika għall-konsegwenzi tas-sitwazzjoni ġeopolitika iebsa li ġiet ipprovokata mir-Russja u sabiex jiġu proposti mekkaniżmi effettivi sabiex jerġa' jkun hemm il-paċi f'żoni fejn hemm kunflitti mtawla; Ittenni appoġġ qawwi għas-sovranità u għall-integrità territorjali tal-Ukrajna, il-Georgia u l-Moldova fi ħdan il-fruntieri internazzjonalment rikonoxxuti tagħhom; Tikkundanna l-ksur tad-drittijiet tal-bniedem u tal-libertajiet fundamentali fit-territorji annessi u okkupati tal-pajjiżi sħab; Tenfasizza l-ħtieġa għal appoġġ ta' rappreżentanza, legali u finanzjarju urġenti lill-Ukrajna, il-Georgia u l-Moldova sabiex tissolva s-sitwazzjoni fir-rigward tal-persuni spostati f'pajjiżhom; issejjaħ għar-rilaxx immedjat ta' priġunieri politiċi Ukrajni fil-Federazzjoni Russa; tħeġġeġ l-iskambju ta' priġunieri; Ittenni l-prinċipji tal-flessibbiltà u tal-approċċ individwali u li l-kamp ta' applikazzjoni tal-kooperazzjoni mal-UE jiġi ddeterminat mill-ambizzjonijiet tagħha u dawk tas-sħab; Tilqa' d-dħul fis-seħħ tal-Ftehimiet ta' Assoċjazzjoni, inkluża Żona ta' Kummerċ Ħieles Approfondita u Komprensiva mal-Georgia, il-Moldova u l-Ukrajna u l-Ftehim Imsaħħaħ ġdid ta' Sħubija bejn l-UE u l-Armenja, kif ukoll in-negozjati li jinsabu għaddejjin bejn l-UE u l-Ażerbajġan dwar ftehim qafas ġdid; tapprezza l-fatt li l-impenn kritiku tal-UE mal-Belarus sar aktar komprensiv, inkluż fi ħdan il-Grupp ta' Koordinazzjoni UE-Belarussja, id-Djalogu dwar id-Drittijiet tal-Bniedem u d-Djalogu dwar il-Kummerċ; Issejjaħ għal assoċjazzjoni politika u integrazzjoni ekonomika mill-qrib, inkluża l-parteċipazzjoni fi programmi tal-UE kif ukoll tirrikonoxxi li l-AAs mal-Georgia, il-Moldova u l-Ukrajna mhumiex l-għan aħħari fir-relazzjonijiet tagħhom mal-UE; issejjaħ għar-rikonoxximent tal-aspirazzjonijiet Ewropej tagħhom; Issejjaħ biex fis-Summit tal-SL fi Brussell tal-24 ta' Novembru 2017 jintlaħaq ftehim dwar għanijiet strateġiċi ġodda fuq perjodu twil ta' żmien, bl-għan li tiġi fformulata l-aġenda komprensiva ta' kooperazzjoni għall-perjodu biannwali li jmiss u lil hinn; Ittenni l-pożizzjoni ewlenija tagħha rigward il-ħtieġa li l-abbozz tad-Dikjarazzjoni ta' Brussell jirrifletti l-aspirazzjonijiet Ewropej u l-għażla Ewropea tal-pajjiżi sħab ikkonċernati, kif iddikjarat fl-AAs; Tenfasizza b'mod partikolari li jenħtieġ li fl-abbozz tad-Dikjarazzjoni ta' Brussell jiġu inklużi elementi strateġikament importanti oħrajn, bħal pereżempju: l-iżvilupp ta' kooperazzjoni transkonfinali u kuntatti bejn il-persuni; it-tisħiħ tas-sigurtà tal-enerġija; l-armonizzazzjoni tas-swieq diġitali; organizzazzjonijiet ta' appoġġ lin-negozji orjentati lejn il-klijenti u l-istabbiliment ta' qafas ġdid ta' diplomazija reġjonali u ekonomika għal aktar promozzjoni tal-kummerċ u tal-investiment fir-reġjun kollu; il-promozzjoni ulterjuri tar-riformi tas-settur tas-sigurtà, l-implimentazzjoni tal-ġestjoni integrata tal-fruntieri li xxekkel il-kriminalità organizzata, l-indirizzar ta' theddidiet ibridi, il-ġlieda kontra t-terroriżmu u l-prevenzjoni tar-radikalizzazzjoni, it-titjib taċ-ċibersigurtà, u t-tisħiħ tal-prevenzjoni tad-diżastri; it-titjib, fejn ikun xieraq, tad-djalogu u tal-kooperazzjoni dwar is-sigurtà fil-qasam tal-politika ta' sigurtà u ta' difiża komuni. L-ASSEMBLEA PARLAMENTARI EURONEST, wara li kkunsidrat l-Att Kostituttiv tal-Assemblea Parlamentari Euronest tat-3 ta' Mejju 2011, wara li kkunsidrat id-Dikjarazzjoni Konġunta tas-Summit tas-Sħubija tal-Lvant li sar f'Riga fil-21 u t-22 ta' Mejju 2015, wara li kkunsidrat il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) u l-Protokoll ta' Kjoto tagħha, wara li kkunsidrat il-Ftehim ta' Pariġi u d-Deċiżjoni 1/CP.21 tal-Konferenza tal-Partijiet, li saret f'Pariġi mit-30 ta' Novembru sal-11 ta' Diċembru 2015, wara li kkunsidrat l-Aġenda 2030 għall-Iżvilupp Sostenibbli adottata fis-Summit tan-Nazzjonijiet Uniti dwar l-Iżvilupp Sostenibbli fil-25 ta' Settembru 2015, b'mod partikolari l-Għanijiet tal-Iżvilupp Sostenibbli 7 "Enerġija affordabbli u nadifa" u 13 "Azzjoni klimatika" tan-NU għall-2030, wara li kkunsidrat ir-riżoluzzjoni tal-Assemblea Parlamentari Euronest tat-22 ta' Marzu 2016 dwar l-iżvilupp tal-politiki rigward il-gass mhux konvenzjonali u l-impatt potenzjali fuq is-swieq tal-enerġija fl-UE u fil-pajjiżi sħab tal-Ewropa tal-Lvant, wara li kkunsidrat il-Ftehimiet ta' Assoċjazzjoni bejn l-UE, fuq naħa, u l-Georgia, il-Moldova u l-Ukrajna, fuq in-naħa l-oħra, b'mod partikolari d-dispożizzjonijiet dwar il-kooperazzjoni fl-enerġija, wara li kkunsidrat il-Ftehim ta' Sħubija Komprensiv u Msaħħaħ (CEPA) li ġie inizjalat fil-21 ta' Marzu 2017 bejn l-UE, fuq naħa, u l-Armenja, fuq in-naħa l-oħra, b'mod partikolari d-dispożizzjonijiet dwar il-kooperazzjoni fl-enerġija, wara li kkunsidrat id-Dikjarazzjoni Konġunta tal-Ministri tal-Affarijiet Barranin tal-Grupp ta' Visegrad dwar is-Sħubija tal-Lvant wara r-riżultati tal-laqgħa tagħhom f'Varsavja fit-12 ta' April 2017, li tipprovdi prospetti għas-sħubija fl-UE għal dawk il-pajjiżi tas-Sħubija tal-Lvant li huma interessati f'din is-sħubija, wara li kkunsidrat id-dikjarazzjoni ministerjali tat-18 ta' Ottubru 2016 dwar l-ambjent u t-tibdil fil-klima fis-Sħubija tal-Lvant mill-Ministri għall-Ambjent tal-Istati Membri tal-UE u tal-pajjiżi tas-Sħubija tal-Lvant, wara li kkunsidrat il-pakkett leġiżlattiv tal-Kummissjoni tat-30 ta' Novembru 2016 dwar "L-Enerġija Nadifa għall-Ewropej kollha", wara li kkunsidrat id-dokument ta' ħidma konġunt tal-persunal tal-Kummissjoni u tas-Servizz Ewropew għall-Azzjoni Esterna tal-15 ta' Diċembru 2016 dwar "Is-Sħubija tal-Lvant – Enfasi fuq il-prijoritajiet u r-riżultati ewlenin" (SWD(2016)0467), billi fil-Konferenza tan-Nazzjonijiet Uniti dwar it-Tibdil fil-Klima f'Diċembru 2015 f'Pariġi, 193 pajjiż firmatarju laħqu ftehim globali fejn jistabbilixxu għanijiet u mekkaniżmi li jindirizzaw it-tibdil fil-klima u jistabbilixxu obbligi vinkolanti; billi f'Pariġi l-UE ħadet l-impenn li, sal-2030, tikseb tnaqqis ta' mill-inqas 40 % fl-emissjonijiet ta' gassijiet serra domestiċi, meta mqabbel mal-1990; billi l-Ftehim ta' Pariġi daħal fis-seħħ fl-4 ta' Novembru 2016; billi, sabiex jinkiseb tnaqqis sinifikanti fl-emissjonijiet, il-Partijiet għall-Ftehim ta' Pariġi jridu jindirizzaw l-intensità tal-karbonju tas-sistemi tal-enerġija tagħhom u jimplimentaw strateġiji ambizzjużi biex imexxu t-tranżizzjoni għas-swieq b'livell baxx ta' emissjonijiet tal-karbonju f'ekonomija globali; billi l-parteċipanti tas-Summit dwar is-Sħubija tal-Lvant f'Riga fl-2015 tennew l-intenzjoni tagħhom li japprofondixxu aktar il-kooperazzjoni bilaterali u multilaterari fl-isfera tat-tibdil fil-klima u l-enerġija; billi b'konformità mar-rieżami ta' Novembru 2015 tal-Politika Ewropea tal-Viċinat, l-UE u s-sħab tal-Ewropa tal-Lvant taw aktar attenzjoni lis-sigurtà tal-enerġija u l-azzjonijiet klimatiċi; billi taħt l-Istrument Ewropew ta' Viċinat u t-tieni fażi tiegħu tal-programmazzjoni pluriennali sal-2020, l-UE tidentifika prijoritajiet ewlenin għall-kooperazzjoni fl-enerġija taħt is-Sħubija tal-Lvant, skont il-prijoritajiet stabbiliti f'Riga u l-20 riżultat propost għall-2020 mill-Kummissjoni u d-dokument ta' ħidma konġunt tal-persunal tal-Kummissjoni u tas-SEAE tal-15 ta' Diċembru 2016; billi l-UE stabbiliet il-pedamenti tal-Unjoni tal-Enerġija madwar l-UE kollha, bħala strument biex tinkiseb enerġija sigura, sostenibbli u kompetittiva għal kull Ewropew; billi l-objettivi tal-Unjoni tal-Enerġija huma li tintegra s-settur tal-enerġija tal-Ewropa, li tindirizza l-kwistjoni tas-swieq frammentati tal-enerġija permezz ta' koordinazzjoni aktar effettiva tal-politiki tal-enerġija, li tippermetti l-fluss liberu tal-enerġija bejn il-fruntieri nazzjonali, li tippromwovi l-investiment f'kapaċità u infrastrutturi ġodda għad-diversifikazzjoni tal-provvista tal-enerġija, kif ukoll li tnaqqas il-kontijiet tal-unitajiet domestiċi, toħloq l-impjiegi u tagħti spinta lit-tkabbir; billi permezz ta' dawn l-għanijiet, l-Unjoni tal-Enerġija tappoġġa t-twettiq tal-impenji tal-UE fl-ambitu tal-Ftehim ta' Pariġi u tidentifika modi koerenti biex tilħaq l-għanijiet kemm rigward l-enerġija kif ukoll rigward il-politika tal-klima biex tiżgura transizzjoni globali u inklużiva għal ekonomija kompetittiva u b'livell baxx ta' emissjonijiet tal-karbonju; billi s-sħab tal-Ewropa tal-Lvant jaffaċċjaw domanda li qiegħda tikber għall-enerġija b'pass iktar mgħaġġel mill-medja tal-UE; billi l-ekonomiji tagħhom huma ħafna aktar intensivi fl-enerġija mill-medja tal-Istat Membru tal-UE u billi din l-ineffiċjenza enerġetika xxekkel l-isforzi tagħhom biex jindirizzaw it-tibdil fil-klima; billi s-sħab tal-Ewropa tal-Lvant qegħdin fi stadju bikri fl-iżvilupp lejn suq ħieles u l-iffissar tal-prezzijiet tas-suq fis-setturi tal-enerġija; billi n-nuqqas ta' riformi fl-oqfsa regolatorji tal-enerġija u tal-investiment tas-settur privat qed ixekklu t-tranżizzjoni lejn suq ħieles tal-enerġija; billi l-għoti ta' prospettivi ta' sħubija fl-UE lil dawk il-pajjiżi tas-Sħubija tal-Lvant li huma interessati f'din is-sħubija jirrikjedi kemm appoġġ politiku kif ukoll il-promozzjoni ta' proġetti li huma konformi mal-politiki u l-aħjar prattiki tal-UE, inkluża l-implimentazzjoni tal-Ftehim ta' Pariġi; Hija tal-istess fehma tal-Partijiet għall-Ftehim ta' Pariġi dwar it-tibdil fil-klima, peress li dan tal-aħħar joħloq theddida għall-paċi u l-istabbiltà, il-prosperità ekonomika tad-dinja, it-tnaqqis tal-faqar u l-iżvilupp sostenibbli; tilqa' l-impenn tal-Partijiet li jwettqu azzjoni kollettiva biex jillimitaw iż-żieda fit-temperatura medja globali għal sew inqas minn 2 C 'il fuq mil-livelli preindustrijali u biex jiġu evitati impatti klimatiċi negattivi sinifikanti; Tesprimi s-sodisfazzjon tagħha fir-rigward tal-impenn tal-Istati Membri tal-UE kollha u tas-sħab tal-Ewropa tal-Lvant għall-Ftehim ta' Pariġi, u titlob lill-awtoritajiet ta' dawk il-pajjiżi li għadhom ma lestewx il-proċess ta' ratifika biex jagħmlu dan malajr; tieħu nota tal-"Kontributi Maħsuba Determinati fil-Livell Nazzjonali" (INDCs) ippreżentati mill-Istati Membri u s-sħab tal-UE sabiex jitnaqqsu l-emissjonijiet tal-gassijiet serra; tħeġġeġ lill-gvernijiet tal-Istati Membri tal-UE u tal-pajjiżi sħab biex itejbu l-INDCs tagħhom, b'konformità mal-Ftehim ta' Pariġi u l-Għanijiet ta' Żvilupp Sostenibbli tan-NU tal-2030; tinnota l-importanza tal-pjanijiet nazzjonali dwar l-enerġija u t-tibdil fil-klima għall-programmazzjoni u l-iżgurar tal-konformità mal-kontribuzzjonijiet nazzjonali mistennija aġġornati għall-implimentazzjoni tal-impenji tal-Ftehim ta' Pariġi; tenfasizza l-obbligu tal-Partijiet li jimmonitorjaw, jirrapportaw u jivverifikaw il-livelli tal-emissjonijiet tal-gassijiet serra b'mod trasparenti; Temmen li l-ilħuq tal-objettivi stabbiliti mill-Ftehim ta' Pariġi se jkollu bżonn bidliet maġġuri u strutturali fl-ekonomiji u fis-sistemi tal-enerġija tal-Partijiet, inklużi bidla progressiva lejn taħlita aktar diversifikata tal-enerġija, il-promozzjoni tas-sorsi tal-enerġija sostenibbli u t-titjib tal-effiċjenza enerġetika fis-setturi kollha, inklużi s-setturi tat-trasport u tal-bini; Tenfasizza r-rwol ewlieni tal-iżvilupp tal-enerġija rinnovabbli u tat-titjib tal-effiċjenza enerġetika fit-tnaqqis tal-emissjonijiet tal-gassijiet serra fis-setturi tal-enerġija kollha, biex b'hekk jiġu ssodisfati l-impenji individwali tal-Partijiet għall-Ftehim ta' Pariġi; temmen li l-politiki bl-għan tal-promozzjoni tal-enerġija rinnovabbli u l-effiċjenza enerġetika huma l-vetturi tat-tkabbir ekonomiku u tal-impjiegi; tistieden lill-Kummissjoni Ewropea u lill-awtoritajiet tal-Istati Membri tal-UE u tas-sħab tal-Ewropa tal-Lvant biex itejbu sistema integrata ta' miżuri li jippromwovu żieda fil-konsum tal-enerġija rinnovabbli u jtejbu l-effiċjenża enerġetika, b'aktar inċentivi biex jinkiseb iffrankar tal-enerġija fis-setturi ekonomiċi kollha, b'mod partikolari l-bini u t-trasport; tappella wkoll għall-integrazzjoni tal-enerġija rinnovabbli u l-politiki tal-effiċjenza enerġetika fl-oqsma kollha rilevanti għall-produzzjoni it-trasport, id-distribuzzjoni u l-ħażna tal-enerġija; Tisħaq li l-integrazzjoni ta' kwantitajiet kbar ta' elettriku ġġenerati minn sorsi ta' enerġija rinnovabbli, id-deċentralizzazzjoni tal-produzzjoni tal-elettriku b'mod gradwali minn dawk is-sorsi u karburanti alternattivi u l-possibbiltà ta' parteċipazzjoni tal-konsumatur, pereżempju, fir-risposta tad-domanda jirrikjedu l-modernizzazzjoni tal-grilji, inkluża l-kooperazzjoni reġjonali u transkonfinali biex tiżgura l-interoperabbiltà tagħhom; tistieden lill-Kummissjoni u lill-awtoritajiet tas-sħab tal-Ewropa tal-Lvant biex jiffaċilitaw l-iżvilupp ta' infrastrutturi ta' interkonnessjoni u ta' grilji intelliġenti; Tappoġġa l-politiki dwar l-enerġija bbażati fuq is-suq imsejsa fuq kompetizzjoni miftuħa u ġusta fost il-fornituri tal-enerġija u fuq it-trasparenza tas-suq; tenfasizza li l-Unjoni tal-Enerġija tal-UE timplika l-ħolqien ta' suq tal-enerġija pan-Ewropew li fih is-sħab tal-Ewropa tal-Lvant huma atturi importanti; tħeġġeġ lill-Kummissjoni u lill-awtoritajiet tas-sħab tal-Ewropa tal-Lvant biex jirrieżaminaw ir-regoli tas-suq b'mod kontinwu u jipproponu adattamenti sabiex jippermettu ambjent aktar favorevoli għall-investiment fl-enerġija rinnovabbli bħala tweġiba għan-nuqqasijiet tas-suq u l-proġetti tal-effiċjenza enerġetika; tenfasizza l-importanza tal-ħolqien ta' inċentivi għall-enerġija rinnovabbli li jiżguraw kundizzjonijiet ekwi għall-enerġija rinnovabbli u l-karburanti fossili u, fuq terminu twil, tat-tneħħija tas-sussidji għal sorsi stabbiliti tal-produzzjoni tal-enerġija li jfixklu s-swieq tal-enerġija; Tenfasizza l-ħtieġa li jiġu żgurati klima kummerċjali attraenti u qafas regolatorju xieraq sabiex is-settur privat jiġi mħeġġeġ jinvesti fl-enerġija rinnovabbli, l-infrastrutturi tat-trażmissjoni tal-enerġija u l-iskambju ta' enerġija ġġenerata minn sorsi rinnovabbli bejn il-fruntieri; Tistieden lill-awtoritajiet tas-sħab assoċjati mal-UE biex iħaffu l-proċess tal-approssimazzjoni tal-leġiżlazzjonijiet tagħhom għal-leġiżlazzjoni tal-UE dwar it-tibdil fil-klima u l-enerġija stipulata fil-Ftehimiet ta' Assoċjazzjoni; tenfasizza, f'dan ir-rigward, l-importanza tal-kooperazzjoni mal-Komunità tal-Enerġija, il-Kummissjoni u l-Istati Membri tal-UE bil-ħsieb li joħolqu prerekwiżiti legali, istituzzjonali, finanzjarji, ekonomiċi u teknologiċi biex jiżguraw tranżizzjoni gradwali għal żvilupp b'livell baxx ta' emissjonijiet tal-karbonju; tilqa' t-tkabbir riċenti tal-Kommunità tal-Enerġija biex tinkludi lill-Georgia, filwaqt li tenfasizza l-ħtieġa ta' konformità sħiħa mad-dispożizzjonijiet tas-sħubija tagħha; tilqa' l-applikazzjoni mill-Belarussja għall-istatus ta' osservatur fi ħdan din l-organizzazzjoni; Tistieden lill-Kummissjoni biex iżżid l-appoġġ u l-assistenza tagħha fit-tisħiħ tal-kapaċità lis-sħab tal-Ewropa tal-Lvant involuti fl-implimentazzjoni ta' miżuri li għandhom impatt fuq it-tnaqqis tal-emissjonijiet tal-gassijiet serra; Tistieden lill-Kummissjoni u lill-awtoritajiet tal-Istati Membri biex jgħinu lil dawk is-sħab tal-Ewropa tal-Lvant interessati fil-prospettiva ta' sħubija fl-UE biex jiżviluppaw pjanijiet nazzjonali għall-enerġija u t-tibdil fil-klima għall-2021-2030, filwaqt li jidentifikaw is-sorsi tal-finanzjament tagħhom u jiffaċilitaw l-implimentazzjoni tagħhom; Tenfasizza r-rwol ewlieni tal-gass fit-tranżizzjoni lejn sistemi tal-enerġija b'livell baxx ta' emissjonijiet tal-karbonju fl-Ewropa u l-kumplimentarjetà tiegħu mal-enerġija rinnovabbli; tikkunsidra, f'dan ir-rigward, li d-diversifikazzjoni tas-sorsi tal-enerġija u tar-rotot tal-provvista, inkluża l-possibbiltà ta' rotot tal-gass bi fluss fid-direzzjoni opposta, hija essenzjali għas-sigurtà tal-enerġija tal-Istati Membri tal-UE u s-sħab tal-Ewropa tal-Lvant u għall-kapaċità tagħhom li jissodisfaw l-impenji tagħhom dwar il-politiki dwar it-tibdil fil-klima; tenfasizza r-rwol ta' provvista deċentralizzata tal-enerġija domestika; tilqa' l-ftuħ jew l-iżvilupp ta' interkonnessjonijiet tal-pipelines tal-gass u ta' pipelines tal-gass bi fluss fid-direzzjoni opposta fil-Kuritur tal-Gass tan-Nofsinhar u faċilitajiet ġodda li jippermettu esportazzjonijiet/importazzjonijiet ta' gass naturali likwifikat, inkluża l-estrazzjoni ta' gass naturali minn sorsi konvenzjonali u mhux konvenzjonali; tinnota li rotot ġodda m'għandhomx iwasslu għal dipendenza akbar fuq fornituri dominanti tal-gass jew jimminaw is-sigurta reġjonali tal-enerġija u l-istrateġija tal-Unjoni tal-Enerġija tal-UE; tenfasizza li l-partijiet ġodda kollha lil hinn mill-kosta jew dawk fuq l-art tal-infrastruttura tal-pipelines iridu jirrispettaw ir-regoli ambjentali u l-prinċipji ewlenin stabbiliti fil-leġiżlazzjoni rilevanti tal-UE; tenfasizza li l-bini tal-pipeline North Stream 2 taħt il-baħar se jkollu impatt negattiv fuq is-suq reġjonali tal-gass u, b'mod partikolari, se jkollu effett detrimentali fuq is-sistema Ukrena tat-trażmissjoni tal-gass; tistieden lill-UE u lis-sħab tal-Ewropa tal-Lvant biex jesploraw aktar il-potenzjal ta' tranżitu tar-reġjun u biex jastjenu mill-parteċipazzjoni fil-proġetti li jikkontradixxu l-impenji għat-Trattat dwar il-Komunità tal-Enerġija u l-Ftehimiet ta' Assoċjazzjoni tal-UE mal-Georgia, il-Moldova u l-Ukrajna; Hija tal-fehma li kull stat huwa sovran fl-għażliet tiegħu fir-rigward tat-taħlita tal-enerġija tiegħu stess; ittenni l-istedina tagħha lill-awtoritajiet Belarussi, madankollu, biex iwaqqfu l-kostruzzjoni tal-impjant nukleari ta' Ostrovets u l-iżvilupp ulterjuri tal-ħażniet tal-ġibs ta' Khostislav sakemm b'mod miftuħ u trasparenti, issir valutazzjoni tal-impatt ambjentali tassew indipendenti, b'konformità sħiħa mal-ogħla standards internazzjonali tas-sikurezza nukleari u ambjentali; tappella wkoll għall-involviment tal-partijiet ikkonċernati kollha fil-proċess ta' valutazzjoni, sabiex tiżgura li ma jsir l-ebda kompromess għad-detriment tal-protezzjoni ambjentali u s-sikurezza nukleari; tistieden lill-Istati Membri tal-UE u lis-sħab tal-Ewropa tal-Lvant ikkonċernati biex ikomplu jiddefendu l-miżuri ta' sikurezza tal-impjanti nukleari tagħhom u l-ekwipaġġ tagħhom f'konformità mal-istandards internazzjonali, b'mod partikolari b'konformità mar-rapporti tal-Aġenzija Internazzjonali tal-Enerġija Atomika, u biex itejbu sistemi ta' sikurezza adegwati għall-kapaċitajiet tal-enerġija nukleari; Tilqa' l-impenn konġunt tal-UE u tas-sħab tal-Ewropa tal-Lvant biex isaħħu l-kooperazzjoni dwar l-isfidi ambjentali u t-tibdil fil-klima u dwar il-promozzjoni tal-iżvilupp ekonomiku sostenibbli u inklużiv, kif affermat mill-ġdid mid-dikjarazzjoni tal-ewwel laqgħa ministerjali tas-Sħubija tal-Lvant li saret fit-18 ta' Ottubru 2016, li kienet iddedikata għal dawk il-kwistjonijiet; Tappoġġa l-prijoritajiet għas-Sħubija tal-Lvant fil-qasam tal-enerġija sal-2020, kif stabbiliti fit-tieni fażi tal-programmazzjoni pluriennali tal-Istrument Ewropew tal-Viċinat; temmen li dawn il-prijoritajiet huma konformi mal-objettivi tal-Ftehim ta' Pariġi; Tenfasizza l-importanza tar-riċerka u l-innovazzjoni fil-politiki tat-tibdil fil-klima u l-enerġija; tistieden lill-UE u lis-sħab tal-Ewropa tal-Lvant biex jiżviluppaw kooperazzjoni dwar teknoloġiji effiċjenti fir-riżorsi u teknoloġiji b'livell baxx ta' emissjonijiet, it-trasferiment tagħhom, u l-innovazzjoni, sabiex iżidu l-kapaċità ta' adattament tal-ekonomiji tagħhom; Tenfasizza l-importanza li s-sħab tal-Ewropa tal-Lvant isaħħu r-rwol tad-diplomazija enerġetika biex jippromwovu l-politiki u l-programmi, it-teknoloġiji avvanzati tal-enerġija nadifa, il-kondiviżjoni tat-tagħlimiet li nsiltu u tal-aħjar prattiki, u l-użu ta' pakkett finanzjarju għall-investimenti barra mill-UE; Tilqa' l-isforzi tas-sħab tal-Ewropa tal-Lvant bl-għan li jiddiversifikaw is-sorsi tal-enerġija tagħhom, pereżempju l-implimentazzjoni ta' suċċess tal-Moldova tal-proġett iffinanzjat mill-UE "l-Enerġija u l-Bijomassa", li kkontribwixxa għal żieda fil-produzzjoni tar-riżorsi tal-enerġija rinnovabbli u d-diversifikazzjoni tal-provvista tal-enerġija fil-pajjiż; tilqa' l-isforzi tal-Georgia u l-Ukrajna biex iżidu miżuri ta' effiċjenza enerġetika fis-setturi residenzjali, kif ukoll l-isforzi tal-Armenja biex tiżviluppa sorsi alternattivi tal-enerġija; tikkumplimenta lill-Ażerbajġan għall-isforzi tiegħu biex jadotta atti leġiżlattivi ġodda u jissostitwixxi teknoloġiji u faċilitajiet li qed jeqdiemu b'dawk moderni sabiex jilħaq l-objettivi tal-Ftehim ta' Pariġi tal-2015 dwar it-Tibdil fil-Klima u standards internazzjonali oħrajn; tisħaq li ż-żoni affettwati mill-kunflitt fil-pajjiżi sħab tal-Ewropa tal-Lvant għandhom ikunu koperti b'mod xieraq bi proġetti ambjentali governattivi internazzjonali u mhux governattivi, minkejja s-sitwazzjoni politika, sabiex tiġi żgurata l-akbar protezzjoni tal-bżonnijiet ambjentali tal-popolazzjoni; tisħaq li politika speċifika taħt is-Sħubija tal-Lvant għandha tkun inklużiva f'dan ir-rigward; Tilqa' l-espansjoni riċenti għas-sħab tal-Ewropa tal-Lvant kollha tas-Sħubija għall-Effiċjenza Enerġetika u tal-Ambjent fl-Ewropa tal-Lvant ("E5P"), li għandha l-għan li taċċellera l-implimentazzjoni tal-proġetti importanti dwar l-effiċjenza enerġetika u l-ambjent; Tappoġġa bil-qawwa l-impenn għall-perjodu 2016-2020 meħud fil-qafas tal-Patt tas-Sindki tal-Lvant (CoMO East), li jiġbor flimkien eluf ta' awtoritajiet lokali u reġjonali li jaħdmu flimkien lejn l-implimentazzjoni tal-objettivi tal-UE dwar il-klima u l-enerġija; tħeġġeġ lill-muniċipalitajiet fis-sħab tal-Ewropa tal-Lvant biex jimplimentaw il-pjanijiet tagħhom dwar l-enerġija sostenibbli u l-azzjoni klimatika bl-appoġġ finanzjarju tal-CoMO East, filwaqt li jfittxu metodi biex jespandu l-investimenti bħall-aggregazzjoni ta' proġetti u assistenza teknika oħra; Tilqa' l-espansjoni għas-sħab tal-Ewropa tal-Lvant kollha tal-inizjattiva EU4Energy, li għandha l-għan li ttejjeb l-ambjent leġiżlattiv u regolatorju, li ttejjeb il-klima għall-investiment u li tikkontribwixxi għall-kooperazzjoni permezz ta' proġetti essenzjali ta' infrastruttura; tappoġġa l-proġett ta' politika Clima East iffinanzjat mill-UE, li jipprovdi appoġġ għas-sħab tal-Ewropa tal-Lvant fl-indirizzar tal-politiki tat-tibdil fil-klima, u l-kooperazzjoni mill-qrib tal-ministeri tal-ambjent, tal-ekoloġija u l-protezzjoni tan-natura tas-sitt pajjiżi sħab mal-Kummissjoni bil-għan li jimplimentaw il-Ftehim ta' Pariġi; Tilqa' l-kooperazzjoni bejn l-UE u s-sħab tal-Ewropa tal-Lvant biex jiġu żgurati l-konsenji tal-gass, b'mod partikolari l-kapaċitajiet ta' fluss fid-direzzjoni opposta tal-gass naturali lejn l-Ukrajna mill-Ungerija, il-Polonja u s-Slovakkja, u lejn il-Moldova mir-Rumanija; Tistieden lill-Istati Membri tal-UE u lis-sħab tal-Ewropa tal-Lvant biex itejbu l-implimentazzjoni tal-ftehimiet li ntlaħqu preċedentement dwar iż-żieda tal-kapaċità ta' fluss fid-direzzjoni opposta tal-gass naturali mill-Bulgarija u l-Ġreċja lejn l-Ukrajna, li jgħaddi mir-Rumanija; Tappoġġa l-allinjament tal-istrumenti finanzjarji mal-politiki u l-pjanijiet promossi mill-UE, mis-sħab tal-Ewropa tal-Lvant u minn organizzazzjonijiet internazzjonali u reġjonali, inklużi l-istituzzjonijiet finanzjarji, il-banek u d-donaturi minn pajjiżi individwali biex jippromwovu l-iżvilupp b'livell baxx ta' emissjonijiet tal-karbonju; Tagħti istruzzjonijiet lill-Kopresidenti tagħha biex jgħaddu din ir-riżoluzzjoni lill-President tal-Parlament Ewropew, lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-UE għall-Affarijiet Barranin u l-Politika ta' Sigurtà, lill-Kummissarju għall-Politika Ewropea tal-Viċinat u n-Negozjati għat-Tkabbir, lis-Servizz Ewropew għall-Azzjoni Esterna, lill-gvernijiet u lill-parlamenti tal-Istati Membri tal-UE u lill-pajjiżi sħab tal-Ewropa tal-Lvant. L-ASSEMBLEA PARLAMENTARI EURONEST, wara li kkunsidrat l-Att Kostituttiv tal-Assemblea Parlamentari Euronest tat-3 ta' Mejju 2011, wara li kkunsidrat id-Dikjarazzjoni Konġunta tas-Summit tas-Sħubija tal-Lvant li sar f'Riga fil-21 u t-22 ta' Mejju 2015, wara li kkunsidrat l-Artikolu 11 tal-Karta tad-Drittijiet Fundamentali tal-Unjoni Ewropea u l-Artikolu 10 tal-Konvenzjoni Ewropea dwar id-Drittijiet tal-Bniedem (KEDB), kif ukoll il-każistika rilevanti tal-Qorti Ewropea tad-Drittijiet tal-Bniedem, wara li kkunsidrat il-Ftehimiet ta' Assoċjazzjoni bejn l-UE, fuq naħa, u l-Georgia, il-Moldova u l-Ukrajna, fuq in-naħa l-oħra, b'mod partikolari d-dispożizzjonijiet dwar il-kooperazzjoni dwar il-media, li jkopru l-politika awdjoviżiva u t-taħriġ tal-ġurnalisti u ta' ħaddiema oħrajn fil-media, wara li kkunsidrat ir-rapporti regolari dwar l-iżviluppi fil-libertà tal-media fir-reġjun tal-OSKE ppreżentati lill-Kunsill Permanenti tal-OSKE mir-Rappreżentant tal-OSKE għal-Libertà tal-media, wara li kkunsidrat id Dokument ta' Ħidma Konġunta tal-Kummissjoni u s-Servizz Ewropew għall-Azzjoni Esterna (SEAE) tal-15 ta' Diċembru 2016 intitolat "Is-Sħubija tal-Lvant – Niffokaw fuq il-prijoritajiet u r-riżultati mistennija ewlenin", wara li kkunsidrat id-Dokument ta' Ħidma Konġunta tal-Kummissjoni u s-SEAE tad-9 ta' Ġunju 2017 intitolat "Is-Sħubija tal-Lvant – 20 Riżultat mistenni għall-2020 b'konċentrazzjoni fuq il-prijoritajiet u r-riżultati tanġibbli ewlenin", wara li kkunsidrat il-Ftehim ta' Sħubija Komprensiv u Msaħħaħ bejn l-UE u l-Armenja, li ġie inizjalat u li għandu jiġi rratifikat fi Brussell f'Novembru 2017, wara li kkunsidrat ir-rapporti minn organizzazzjonijiet internazzjonali magħrufin tal-ġurnalisti, billi s-Sħubija tal-Lvant hija bbażata fuq impenji għall-prinċipji tad-dritt internazzjonali u għall-valuri fundamentali, inklużi d-demokrazija, l-istat tad-dritt u r-rispett għad-drittijiet tal-bniedem u l-libertajiet fundamentali; billi, matul is-Summit dwar is-Sħubija tal-Lvant f'Riga fl-2015, il-parteċipanti ssottolinjaw ir-rwol importanti tal-media fis-soċjetà demokratika u kkonfermaw l-appoġġ kontinwu tagħhom għal-libertà tal-media, skont l-Artikolu 16 tad-Dikjarazzjoni Konġunta; billi l-protezzjoni tal-libertà tal-istampa hija pprovduta fil-qafas tal-Kunsill tal-Ewropa, fuq il-bażi tal-KEDB; billi l-kwistjonijiet tal-libertà tal-media huma parti ċentrali tas-sett kollu ta' riformi demokratiċi u legali implimentati mill-pajjiżi tas-Sħubija tal-Lvant, u għalhekk huma ta' rilevanza għolja fid-djalogu politiku bejn l-UE u s-sħab tagħha; billi l-Istati Membri tal-UE u l-pajjiżi sħab jiffaċċjaw, f'livelli differenti, sfidi u problemi fl-oqsma tal-libertà tal-media u tal-istampa u tal-ekonomija tal-media diġitali; billi preokkupazzjonijiet komuni jinkludu leġiżlazzjoni inadegwata, użu mhux xieraq tal-leġiżlazzjoni kontra t-terroriżmu, konċentrazzjoni tas-sjieda tal-media, pożizzjonijiet ekonomikament dominanti fis-swieq tal-media, l-intolleranza tal-elit politiku għall-kritika, il-kontroll u regolamentazzjoni, mhux demokratiċi u mmotivati politikament, tal-ispazju tal-informazzjoni, restrizzjonijiet fuq il-pluraliżmu, u limitazzjonijiet fuq il-libertà ta' espressjoni fil-media tal-Internet u tfixkil tagħha; billi skont l-Istrument Ewropew ta Viċinat għall-2014-2020 l-UE għandha l-għan li ssaħħaħ il-kooperazzjoni tal-media ma' sħabha tal-Ewropa tal-Lvant u talloka finanzjament għal dak l-iskop; billi l-UE ffinanzjat numru ta' proġetti għal dan l-għan, b'mod partikolari proġetti bl-iskop li jtejbu l-liġijiet tal-media, jimmonitorjaw is-sitwazzjoni tal-libertà ta' espressjoni u aċċess għall-informazzjoni, u jgħinu biex itejbu l-kompetenzi professjonali tal-ħaddiema fil-media; Billi ambjent tal-media li jiffunzjona sew, ibbażat fuq il-prinċipji tal-pluralità u l-indipendenza, huwa wieħed mill-prerekwiżiti għal soċjetà demokratika, stabbli, prospera u reżiljenti; billi, skont l-Artikolu 10.2 tal-KEDB, l-eżerċizzju tal-libertà ta' espressjoni jġorr miegħu dmirijiet u responsabbiltajiet u jista' jkun soġġett għal formalitajiet, kondizzjonijiet, restrizzjonijiet jew penali, kif preskritt mil-liġijiet; billi qafas legali ta' dan it-tip huwa neċessarju f'soċjetà demokratika bħala mezz għall-prevenzjoni tal-kriminalità u tad-diżordni, il-protezzjoni tas-saħħa u tal-morali, il-protezzjoni tad-drittijiet u tar-reputazzjoni tal-persuni, il-prevenzjoni tal-iżvelar ta informazzjoni riċevuta fil-kunfidenza, iż-żamma tal-awtorità u tal-imparzjalità tal-ġudikatura u s-salvagwardja tal-interessi tas-sigurtà nazzjonali, id-drittijiet fundamentali, l-integrità territorjali u s-sigurtà pubblika; billi, madankollu, tali limitazzjonijiet iridu japplikaw biss fejn ikunu assolutament neċessarji, u l-miżuri meħuda jridu jkunu proporzjonati; billi l-ebda miżura li tittieħed bl-iskop li gvern jew istituzzjoni jkun ipproteġut mill-kritka m'għandha titqies leġittima; billi repressjonijiet fuq il-ġurnalisti, il-ħaddiema fil-media u l-bloggers, u l-vjolenza mmirata lejhom, inklużi l-qtil, il-ħtif, l-attakki, id-detenzjoni arbitrarja, l-intimidazzjoni, il-fastidju u l-konfiska ta' tagħmir, kif ukoll l-impunità għal tali reati, humatheddida mill-ikbar għal-libertà tal-media; billi s-sigurtà fiżika tal-ġurnalisti fil-pajjiżi tas-Sħubija tal-Lvant saru iktar problematiċi f'dawn l-aħħar snin, b'mod partikolari, f'reġjuni affettwati minn kunflitt; billi l-kooperazzjoni mal-organizzazzjonijiet internazzjonali tal-ġurnalisti, appoġġ fil-forma ta' donazzjonijiet minn diversi fondazzjonijiet, u rakkomandazzjonijiet u impenji magħmula f'relazzjoni mal-impenji ta' sħubija tal-pajjiżi tas-Sħubija tal-Lvant kemm lill-OSKE u kemm lill-Kunsill tal-Ewropa, kellhom rwol pożittiv fl-avvanz tal-libertà tal-media u fl-iżvilupp tal-mezzi tax-xandir moderni fil-pajjiżi sħab; billi l-inizzjattivi maħsuba biex itejbu l-professjonaliżmu fil-ġurnaliżmu, jiżguraw edukazzjoni xierqa għall-ħaddiema fil-media u jtejbu l-istrumenti ta' awtoregolazzjoni tal-media bil-għan li jsiru operattivi b'mod xieraq jistgħu wkoll jikkontribwixxu għall-isforz biex jinbnew soċjetajiet iktar demokratiċi bbażati fuq aktar parteċipazzjoni ċivika u fuq ir-rispett għall-istat tad-dritt; billi l-promozzjoni tal-ġurnaliżmu investigattiv huwa mezz utli li jkompli jsaħħaħ il-governanza tajba u jiġġieled il-korruzzjoni; billi, fuq in-naħa l-oħra, korruzzjoni mifruxa u defiċjenzi persistenti fl-istat tad-dritt għandhom impatt negattiv fuq l-ambjent tal-media, jimminaw il-kredibilità tal-atturi fil-media u jippreventuhom milli jipprovdu informazzjoni fattwali u analiżi oġġettiva; billi l-iżvilupp tal-ekonomija diġitali ġġib magħha potenzjal mhux sfruttat għall-iżvilupp soċjali u ekonomiku, kif ukoll għall-ħolqien ta' tkabbir u xogħol fis-setturi tal-media fl-UE u fil-pajjiżi sħab; billi l-pajjiżi tal-UE u dawk tas-Sħubija tal-Lvant għandhom jindirizzaw b'mod konġunt l-isfidi li jixirfu matul l-isforzi biex għall-armonizzazzjoni tas-swieq diġitali; billi l-awtoritajiet nazzjonali jiffaċċjaw diffikultajiet biex jikkontrollaw il-preżenza mifruxa ta' kontenuti illegali fuq l-Internet, bħal propaganda terroristika, materjal razzist u ksenofobiku, diskors ta mibegħda, materjal sesswalment espliċitu u inċitament għall-vjolenza, diskriminazzjoni jew ostilità; billi l-libell u l-liġijiet dwar id-diffamazzjoni huma diġà applikabbli għal dan is-settur; billi issa hemm dibattitu intensiv dwar il-bżonn li l-media soċjali ttiġi rregolata aktar; billi l-mezzi tax-xandir ikkontrollati mill-istat Russu wettqu kampanja sistematika ta' diżinformazzjoni u propaganda madwar il-kontinent Ewropew, bl-għan li jimminaw il-valuri Ewropej, jimmanipulaw l-opinjoni pubblika u jintervjenu fil-politiki domestiċi tal-Istati Membri tal-UE u tal-pajjiżi sħab; billi, b'rispons għal dan, l-UE adottat Pjan ta' Azzjoni dwar il-Komunikazzjoni Strateġika u, bħala parti minn din l-inizjattiva, stabiliet it-Task Force dwar il-Komunikazzjoni Strateġika tal-UE; billi edukazzjoni tajba dwar il-media taħriġ fil-ħiliet diġitali jagħtu s-setgħa liċ-ċittadini biex janalizzaw il-media b'għajn kritika u jidentifikaw il-propaganda u l-aħbarijiet foloz; billi d-dokument "20 Riżultat mistenni għall-2020" jidentifika riżultati konkreti u tanġibbli għaċ-ċittadini fuq il-bażi tal-impenji li diġà jeżistu min-naħa ta' kemm l-UE u kemm il-pajjiżi tas-Sħubija tal-Lvant, inkluż fil-qasam tal-komunikazzjoni strateġika u tal-appoġġ għall-media indipendenti; Tafferma li l-istati għandhom id-dmir ewlieni li jiżguraw il-libertà ta' opinjoni u ta' espressjoni, u li l-libertà tal-media u l-libertà ta' espressjoni huma drittijiet fundamentali li jeħtieġ li jiġu promossi u protetti f'soċjetà demokratika; tistieden lill-istituzzjonijiet tal-UE u lill-gvernijiet tal-pajjiżi sħab biex ikomplu jinvolvu ruħhom fid-djalogu politiku dwar kwistjonijiet dwar id-demokrazija u d-drittijiet tal-bniedem, bi prijorità għal dawk relatati mal-libertà tal-media, l-integrità, il-pluraliżmu u d-dritt ta' aċċess għall-informazzjoni; tilqa', f'dan ir-rigward, inizjattivi fil-pajjiżi sħab biex jipproteġu l-libertà ta' espressjoni u jagħtu garanzija għal-libertà tal-media; Tesprimi l-appoġġ tagħha għal ambjent medjatiku vibranti li jippermetti l-kondiviżjoni ta' informazzjoni u opinjonijiet ta' kull tip, fuq il-bażi ta' taħlita bbilanċjata ta' mezzi tax-xandir pubbliċi u privati li jinkludu servizzi tax-xandir diġitali, netwerks soċjali u għodda online għat-tixrid tal-informazzjoni; Tikkundanna atti ta' vjolenza kontra l-ġurnalisti, u ta' intimidazzjoni tagħahom, bħala theddidiet mill-ikbar għal-libertà tal-media; tistieden lill-Istati Membri u lill-pajjiżi sħab biex jiggarantixxu s-sikurezza u l-indipendenza tal-ġurnalisti u jiżguraw li l-istrumenti legali, inklużi investigazzjonijiet u prosekuzzjonijiet kriminali, ma jiġux użati b'mod ħażin sabiex ifixklu lill-ġurnalisti milli jaħdmu b'mod liberu, jew sabiex jintimidawhom jew jinfluwenzawhom; tinnota b'dispjaċir li investigazzjonijiet u prosekuzzjonijiet ta' attakki fuq ġurnalisti spiss ikunu kajmani u inadegwati, jekk mhux totalment inkonklussivi; tirrimarka li s-setgħat eżekuttivi u ġudizzjarji jaqsmu r-reponsabilità li jżommu rispett għal-libertà u għall-integrità tal-media u u li jevitaw impunità għal attakki kriminali u reati mmirati lejn ġurnalisti; Titlob kooperazzjoni msaħħa fil-qasam tad-drittijiet tal-bniedem, il-libertà ta' espressjoni u s-sikurezza tal-ġurnalisti, u programmi speċifiċi għat-taħriġ ta' forzi tas-siġurtà dwar dan il-qasam; tikkunsidra li t-terminu "ġurnalista" għandu jinftiehem f'sens iktar estensiv, biex jinkludi l-bloggers; tikkoraġġixxi lill-UE ssaħħaħ l-appoġġ tagħha għall-organizzazzjonijiet tal-ġurnalisti u tal-professjonisti fil-media fl-Istati Membri u fil-pajjiżi sħab; Tiġbed l-attenzjoni għat-theddidiet mill-konċentrazzjoni ta' assi privati tal-media fl-idejn ta' ftit sidien; tinnota li konċentrazzjoni orizzontali tfixkel il-pluraliżmu tal-media, filwaqt li konċentrazzjoni vertikali tipprevjeni lil kompetituri ġodda milli jidħlu fis-swieq tal-media; hija tal-fehma li l-awtoritajiet nazzjonali responsabbli għar-regolamentazzjoni tas-suq tal-media għandhom jimmonitorjaw il-proċessi mill-qrib u, fejn jeħtieġ, jiddeċiedu fuq miżuri jew sanzjonijiet biex jipprevjenu azzjonijiet li joħolqu pożizzjonijiet dominanti jew jirristrinġu l-pluraliżmu; Tistieden lill-UE u lill-pajjiżi sħabha biex jiżguraw li l-minoritajiet nazzjonali jkollhom aċċess għal infomazzjoni bil-lingwi materni tagħhom; Tinsab imħassba dwar ir-riskju li l-media pubblika u privata, inklużi stazzjonijiet tax-xandir, tkun limitata jew influwenzata biex taqdil-interessi politiċi tal-gvernijiet; tistieden lill-gvernijiet biex joqogħdu lura milli jindaħlu jew ifittxu li jinfluwenzaw il-politika editorjali tal-media pubblika, u biex jipprovdu għat-trasparenza tas-sjieda tal-media privata; tirrakkomanda, għal dan il-għan, li reġistri ta' data dwar sidien diretti jew transfruntiera u benefiċjarji ta' interessi tal-media jinħolqu u jinżammu fuq livell nazzjonali u jkunu aċċessibbli għall-pubbliku; Tappoġġja l-protezzjoni u l-kunfidenzjalità ta' sorsi bħala dritt mogħti lil ġurnalisti u rikonoxxut fil-ġurisprudenza tal-Qorti Ewropea tad-Drittijiet tal-Bniedem; tikkunsidra li tentattivi ta' intimidazzjoni tal-ġurnalisti biex jidentifikaw is-sorsi tagħhom, inkluż b'mezzi ġuridiċi, imorru kontra r-rwol tal-media li twettaq rappurtar investigattiv dwar kwistjonijiet ta' interess pubbliku, bħal każijiet ta' reati, korruzzjoni jew imġiba ħażina; Tistieden lil numru ta' Stati Membri u pajjiżi sħab biex jirriformaw il-liġijiet tal-media tagħhom fid-dawl tad-dritt internazzjonali, sabiex jiżguraw li mhux qed jiksru l-libertajiet fundamentali; tħeġġeġ lill-gvernijiet ikkonċernati biex jikkunsidraw li jagħmlu bidliet fil-leġżilazzjoni tal-media tagħhom, fuq il-bażi ta' għanijiet tajbin u fuq ir-riżultati tal-konsultazzjonjiet tal-Kummissjoni ta' Venezja tal-Kunsill tal-Ewropa; Tikkunsidra li kwalunkwe leġiżlazzjoni ġdida proposta kontra t-terroriżmu bi tweġiba għall-mewġa riċenti ta' attakki terroristiċi fl-Ewropa għandha tkun ifformulata b'tali mod li tibbilanċja l-bżonn li ssaħħaħ is-sigurtà nazzjonali mal-bżonn li ma tirristrinġix il-libertà ta' espressjoni jew li ma ddaħħalx iċ-ċensura tal-media; tikkundanna l-abbuż tas-setgħa ġudizzjarja għall-iskop tar-restrizzjoni tal-libertà tal-media; hija tal-fehma li kwalunkwe limitazzjoni ta' espressjoni libera fl-isem tad-diċenza jew tal-protezzjoni tal-privatezza għandha tapplika b'mod ugwali għal kull tip ta' media u li, fuq din il-bażi, informazzjoni online disponibbli fuq l-Internet m'għandhiex tkun soġġetta għal restrizzjonijiet legali diskriminatorji; tikkundanna kwalunkwe użu mill-media, għal motivi politiċi, ta' immaġnijiet ta' nies midruba jew maqtula; Tistieden lill-Kummissjoni tagħmel użu sħiħ mill-għodod eżistenti kollha skont l-Istrument Ewropew tal-Viċinat, b'mod partikolari l-Osservatorju tal-Libertà tal-Midja tas-Sħubija tal-Lvant, sabiex tappoġġja l-libertà tal-media fil-pajjiżi sħab; Tieħu nota ta' inizjattivi varji tal-UE, inkluż il-Monitur tal-Pluraliżmu tal-Media (MPM), maħsuba biex jidentifikaw riskji potenzjali għall-pluraliżmu tal-media fl-Istati Membri; tinkoraġġixxi l-awtoritajiet nazzjonali tal-pajjiżi sħab, b'mod partikolari dawk assoċjati mal-UE, biex jingħaqdu ma' dawn l-inizjattivi Hija tal-fehma li l-liġi tal-media għandha tiffoka primarjament fuq garanziji u kondizzjonijiet li jiżguraw li l-media teżerċita l-attività tagħha skont il-libertajiet fundamentali u mingħajr limitazzjonijiet fuq l-indipendenza tagħha; tikkunsidra li r-regolazzjoni tas-swieq tal-media għandha sservi wkoll l-interessi taċ-ċittadini, u b'mod speċifiku d-dritt ta' espressjoni libera u d-dritt ta' aċċess għall-informazzjoni, billi tikseb is-sostenibbiltà ekonomika tal-media; temmen, barra minn hekk, li l-indipendenza tal-media tax-xandir tinqeda l-aħjar meta tkun irregolata minn entità indipendenti; Tenfasizza li l-media pubblika għandha tibqa' imparzjali u m'għandhiex tiġi soġġetta għal kontroll politiku minn gvernijiet jew tintuża bħala mezz ta' propaganda; Tilqa' l-proġetti ta kooperazzjoni mnedija fil-qafas tas Sħubija tal-Lvant maħsuba biex isaħħu l-media indipendenti, l-istandards tar-rapportar professjonali u l-etika ġurnalistika, u li jinvolvu b'mod partikolari t-taħriġ fil-ġurnaliżmu u l-attivitajiet tan-netwerking; Tissottolinja li pajjiżi sħab jeħtiġilhom jagħmlu użu iktar effettiv mill-programmi tal-UE ta' rilevanza għas-settur tal-media titlob li jkun hemm iktar kooperazzjoni u ġemellaġġ fis-settur tal-media, u li tali kollaborazzjoni titwessa' biex tinkludi kwistjonijiet ta' rilevanza għall-iżvilupp ta' pjattaformi tal-media diġitali li jħallu profitt; Tirrakkomanda li kemm il-Membri tal-PE, kif ukoll parlamentari nazzjonali fl-Istati Membri u fil-pajjiżi sħab, jintensifikaw skambji ta' esperti u esperjenza bil-ħsieb li jabbozzaw, jemendaw u jadottaw leġiżlazzjoni dwar kwistjonijiet tal-media; tilqa' l-assistenza siewja pprovduta mill-Kunsill tal-Ewropa lil-leġiżlaturi ta' pajjiżi sħab biex taħdem id f'id magħhom fix-xogħol biex jirriformaw il-leġiżlazzjoni tal-media; Tesprimi t-tħassib tagħha dwar l-użu tal-media soċjali biex ixxerred diskors ta' mibegħda u inċitament għall-vjolenza, u tinkoraġġixxi lill-Istati Membri u lill-pajjiżi tas-Sħubija tal-Lvant biex jadattaw u jaġġornaw il-leġiżlazzjonijiet tagħhom sabiex jiżguraw li l-iżviluppi diġitali ta' żienna jinżammu fi ħdan il-konfini tad-dritt; Tikkunsidra li kollaborazzjoni ma pjattaformi online u mal-ikbar kumpaniji tal-media hija kruċjali; Tħeġġeġ lill-awtoritajiet nazzjonali kompetenti fl-UE u fil-pajjiżi sħab biex jorganizzaw djalogi pubbliċi dwar liġijiet ġodda b'rilevanza diretta fuq il-libertà ta' espressjoni u libertà tal-media, u biex jinkludu s-soċjetà ċivili u jikkonsultaw organizzazzjonijiet professjonali tal-media bħala parti mill-proċess ta' abbozzar; Tappoġġja l-prinċipju ta' riformi leġiżlattivi maħsuba biex jistabbilixxu jew isaħħu kompetizzjoni ġusta u imparzjali fis-swieq tal-media u jiċħdu proċessi ta' konċentrazzjoni u s-sjieda jew id-dominanza tal-istat fuq setturi tal-media, inkluż fil-forma ta' kapaċità ta' pubblikazzjoni u netwerks ta' distribuzzjoni; tirrakkomanda l-abbozzar ta' leġiżlazzjoni li jiżgura strutturi tas-sjieda u tal-istrumenti ta' finanzjament tal-media trasparenti; tirrakkomanda li ligijiet li jiggvernaw is-settur tal-media awdjoviżivi għandhom jillimitaw l-opportunitajiet għall-iżvilupp ta' monopolji permezz tas-sjieda ta' ħafna liċenzji tax-xandir minn persuna waħda fiżika jew entità legali; Tistieden lill-Kummissjoni u lill-gvernijiet tas-Sħubija tal-Lvant biex jikkooperaw fil-formulazzjoni ta' miżuri ġodda biex jippromwovu kooperazzjoni transnazzjonali u alleanzi bejn il-media tal-istampa u dik diġitali fl-UE u fost il-ġirien tagħha, bil-ħsieb li jappoġġjaw il-produzzjoni ta' kontenut ta' informazzjoni ta' kwalità u jippromwovu d-diversità lingwistika; Tappoġġja bidliet għal-liġijiet ta' malafama tal-pajjiżi sħab b'tali mod li jipprovdu għall-abolizzjoni tal-malafama kriminali u tistabbilixxi limiti raġonevoli għal kompensazzjoni għal ħsara morali; Tilqa' l-isforzi sinifikanti magħmula mill-UE u mill-pajjiżi sħab biex jiżguraw il-preservazzjoni u l-iżvilupp ta' ġurnaliżmu responsabbli u ta' kwalità, jappoġġjaw sistemi awtoregulatorji tal-media, jippromwovu standards etiċi għall-ġurnaliżmu u jiżviluppaw opportunitajiet edukattivi għall-ġurnalisti; Tinnota, madankollu, li l-kunfidenza pubblika fil-media tibqa' baxxa, u tenfasizza l-importanza tal-litteriżmu medjatiku, trasparenza dwar ir-rabtiet ekonomiċi bejn il-media u ċ-ċrieki politiċi u ekonomiċi, l-iżvilupp ta' etika prossjonali fost il-ġurnalisti u l-kwalità tal-kontenut tal-media, bħal fatturi ewlenin li jiddeterminaw il-livell tal-fiduċja taċ-ċittadini; tirrakkomanda li jsiru sforzi ulterjuri biex jiżviluppaw skemi ta' taħriġ u ta' mentoraġġ għal ġurnalisti żgħar u li iktar viżibilità tingħata lil premji għal professjonisti tal-media żgħażagħ mogħtija fil-qafas tas-Sħubija tal-Lvant; Tħeġġeġ lill-assoċjazzjonijiet ta' ġurnalisti professjonali biex ikattru s-sensibilizzazzjoni pubblika dwar każijiet fejn ġurnalisti jew pubblikaturi tal-media aġixxew b'mod li sfaċċatament imur kontra r-responsabbiltà morali tagħhom; Tikkundanna politiki ta' propaganda u diżinformazzjoni, kif ukoll politiki ta' konfront, li jistgħu jinċitaw il-vjolenza u l-mibegħda u jistgħu jrawmu wkoll l-intolleranza u d-diskriminazzjoni; Tiddenunzja l-politika tal-Gvern Russu li jfittex li jinfluwenza l-opinjoni pubblika madwar il-kontinent Ewropew, jiddiskredita l-UE u joħloq diviżjonijiet bejn l-Istati Membri u l-pajjiżi tas-Sħubija tal-Lvant billi juża mezzi tax-xandir ikkontrollati mill-istat Russu biex jiġġenera flussi ta' aħbarijiet foloz u distorsjoni tal-fatti; Tistieden lill-awtoritajiet kompetenti tal-istituzzjonijiet kompetenti, lill-Istati Membri u lill-pajjiżi sħab biex jieħdu l-miżuri neċessarji biex jimmitigaw ir-riskji msemmija hawn fuq u jipproteġu l-media rispettiva tagħhom minn attakki ċibernatiċi jew operazzjonijiet ta' hacking; tenfasizza l-bżonn ta' monitoraġġ bir-reqqa tal-esponiment tal-media fl-UE u fil-pajjiżi sħab għall-pressjonijet esterni; tinsab imħassba ħafna, madankollu, dwar ċerti tipi partikolari ta' miżura estrema, bħall-għeluq jew l-imblokkar ta' kanali partikolari televiżivi u websites jew iċ-ċaħda infondata ta' aċċess għal ġurnalisti; Tilqa' l-Pjan ta Azzjoni tal-UE dwar il-Komunikazzjoni Strateġika u l-fatt li l-Kummissjoni u s-SEAE kienu identifikaw komunikazzjoni aħjar, iktar ċara,u mfassla apposta bħala waħda mill-għoxrin prijorità ewlenija tal-qafas tas-Sħubija tal-Lvant, li għandu jiġi ppreżentat fis-summit li ġej f'Novembru 2017; Tenfasizza li dawn l-isforzi jridu jsiru fuq bażi ta' rispett totali għad-drittijiet tal-bniedem u għal-libertà ta' espressjoni; għalhekk tirrakkomanda li l-konċentrazzjoi titqiegħed fuq it-titjib tar-reżiljenza tal-media għall-propaganda u l-pressjonijiet esterni u fuq l-iżvilupp tal-istrumenti għall-identifikazzjoni ta' kontenut manipulattiv tal-komunikazzjoni; hija tal-fehma li l-aħjar mod biex tiġi kkuntrarjata l-propaganda hu li tiġi promossa informazzjoni bbażata fuq il-fatti u ta' kwalità għolja; Tappoġġja l-inizzjattivi li jinħolqu netwerks transnazzjonali, iffinanzjati mill-UE, ta' verifikaturi tal-fatti, ġurnalisti investigattivi u riċerkaturi li jwettqu skrutinju fuq tentattivi ostili biex jinfluwenzaw l-opinjoni pubblika, u b'hekk jipprovdu lil min ifassal il-politika bażi ta' fatti għal tweġibiet għad-diżinformazzjoni ostili; Tappoġġja l-organizzazzjonijiet mhux governattivi li jaqdu rwol ta' għassiesa fl-UE u fil-pajjiżi sħab u li jippromwovu ħsieb kritiku u litteriżmu diġitali u medjatiku, u li jikkuntrarjaw il-firxa tat-teoriji ta' komplott u d-diżinformazzjoni; Tistieden lill-UE biex tipprovdi komunikazzjonijiet b'saħħithom, ċari u mfassla apposta, maħsuba biex ikabbru l-fehim u l-kredibbilità tal-UE fost iċ-ċittadini fis-Sħubija tal-Lvant, u tas-Sħubija tal-Lvant fost iċ-ċittadini tal-UE; Tikkundanna bis-saħħa l-ħtif, il-maltrattament u l-qtil ta' ġurnalisti f'żoni affettwati minn kunflitt u fit-territorji tal-Ukrajna taħt okkupazzjoni illegali (il-Krimea u ċerti partijiet tar-reġjuni ta' Donetsk u Luhansk); tissottolinja l-bżonn li tintemm l-impunità għal reati kontra ġurnalisti u li dawk responsabbli jitressqu quddiem il-ġustizzja; Tistieden lill-pajjiżi sħab jintroduċu programmi biex jappoġġjaw il-pluralità u l-indipendenza tal-media sabiex jiżguraw l-aċċess tan-nies għall-informazzjoni u jqawwu l-appoġġ pubbliku għall-UE; Tinnota li kull pajjiż tas-Sħubija tal-Lvant jiffaċja sfidi speċifiċi u li valutazzjoni speċifika ta' kull pajjiż tagħmel l-implimentazzjoni tar-rapport iktar effettiva; Tagħti istruzzjonijiet lill-Kopresidenti tagħha biex jgħaddu din ir-riżoluzzjoni lill-President tal-Parlament Ewropew, lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-UE għall-Affarijiet Barranin u l-Politika ta' Sigurtà, lill-Kummissarju għall-Politika Ewropea tal-Viċinat u n-Negozjati ta' Tkabbir, lis-Servizz Ewropew għall-Azzjoni Esterna u lill-gvernijiet u lill-parlamenti tal-Istati Membri tal-UE u lill-pajjiżi sħab tal-Ewropa tal-Lvant. L-ASSEMBLEA PARLAMENTARI EURONEST, wara li kkunsidrat l-iżvilupp tal-Politika Ewropea tal-Viċinat (PEV) mill-2004, u b'mod partikolari, ir-rapporti ta' progress tal-Kummissjoni dwar l-implimentazzjoni tagħha, wara li kkunsidrat il-Komunikazzjoni Konġunta tal-Kummissjoni u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà tat-18 ta' Novembru 2015 intitolata "Reviżjoni tal-Politika Ewropea tal-Viċinat (PEV)" u l-Konklużjonijiet tal-Kunsill dwar ir-Reviżjoni tal-Politika Ewropea tal-Viċinat tal-14 ta' Diċembru 2015, wara li kkunsidrat id-Dikjarazzjoni Konġunta tas-Summit tas-Sħubija tal-Lvant adottata f'Riga fit-22 ta' Mejju 2015, wara li kkunsidrat id-Dokument ta' Ħidma Konġunta tal-Persunal tal-Kummissjoni u tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà tal-15 ta' Diċembru 2016 intitolat "Is-Sħubija tal-Lvant – niffokaw fuq il-prijoritajiet u r-riżultati ewlenin", wara li kkunsidrat ir-Rapport Analitiku tal-Politika taż-Żgħażagħ tas-Sħubija tal-Lvant ippubblikat mill-Kummissjoni f'Diċembru 2015, wara li kkunsidrat l-komunikazzjoni tal-Kummissjoni tal-4 ta' Ottubru 2016 intitolata "Il-Garanzija għaż-Żgħażagħ u l-Inizjattiva favur l-Impjieg taż-Żgħażagħ, tliet snin wara" (COM(2016)0646), wara li kkunsidrat l-Istudju dwar l-Impatt tal-Erasmus ippubblikat mill-Kummissjoni f'Settembru 2014, wara li kkunsidrat il-pakkett ġdid dwar l-assistenza ta' EUR 79,8 miljun, biex jagħti spinta lill-iżvilupp soċjoekonomiku u l-SMEs, l-impjegabbiltà u l-konnettività taż-żgħażagħ fil-pajjiżi tas-Sħubija tal-Lvant, imħabbar mill-Kummissjoni fid-19 ta' Settembru 2016, wara li kkunsidrat l-eżitu tat-tieni Forum Ewropew tas-Sħubija tal-Lvant, li sar f'Riga fl-10 u l-11 ta' Frar 2015, b'enfasi fuq l-impjiegi taż-żgħażagħ u l-kooperazzjoni transettorjali fil-qasam taż-żgħażagħ, wara li kkunsidrat il-komunikazzjoni tal-Kummissjoni tal-15 ta' Settembru 2015 intitolata "L-Abbozz tar-Rapport Konġunt tal-2015 tal-Kunsill u tal-Kummissjoni dwar l-implementazzjoni tal-qafas imġedded għall-kooperazzjoni Ewropea fil-qasam taż-żgħażagħ (2010-2018)" (COM(2015)0429), wara li kkunsidrat il-Kommunikat Ministerjali ta' Yerevan, addottat mill-Konferenza Ministerjali taż-Żona Ewropea ta' Edukazzjoni Għolja (EHEA) li saret f'Yerevan fl-14 u fil-15 ta' Mejju 2015, wara li kkunsidrat il-Konvenzjoni dwar il-Ġlieda kontra d-Diskriminazzjoni fl-Edukazzjoni tal-Unesco (CADE) tal-1960, wara li kkunsidrat l-Għanijiet ta' Żvilupp Sostenibbli (SDGs) tan-NU, b'mod partikolari l-Għan 8 li jappella lill-gvernijiet u atturi oħrajn għall-"promozzjoni ta' tkabbir ekonomiku sostenut, inklużiv u sostenibbli, impjiegi sħaħ u produttivi u xogħol deċenti għal kulħadd", wara li kkunsidrat id-Dikjarazzjoni tal-ILO dwar il-Ġustizzja Soċjali għal Globalizzazzjoni Ġusta, billi llum għandna l-akbar ġenerazzjoni ta' żgħażagħ fl-istorja tal-bniedem, b'1,8 biljun żagħżugħ u żagħżugħa jgħixu fuq il-pjaneta, li minnhom bejn wieħed u ieħor 85 % jgħixu f'ekonomiji emerġenti u li qed jiżviluppaw jew fi stati fraġli; billi minn biljun żagħżugħ u żagħżugħa addizzjonali li se jidħlu fis-suq tax-xogħol fid-deċennju li jmiss, 40 % biss huma mistennija li se jkunu kapaċi jiksbu impjiegi li jeżistu attwalment, u billi minħabba f'hekk, l-ekonomija globali ser ikollha bżonn toħloq 600 miljun xogħol ġdid matul l-10 snin li ġejjin – 5 miljun xogħol kull xahar – sempliċiment biex jinżamm il-pass mar-rati proġettatti tal-impjiegi taż-żgħażagħ; billi ż-żgħażagħ, b'mod partikolari, intlaqtu ħażin ħafna mill-kriżi finanzjarja u ekonomika tal-għaxar snin li għaddew; billi r-rata globali tal-qgħad fost iż-żgħażagħ qiegħda tiżdied, wara li laħqet l-ogħla livell storiku ta' iktar minn 13 % fl-2016 (minn 12,9 % fl-2015), livell li mistennija żżomm fl-2017; billi, bħala riżultat, in-numru ta' żgħażagħ qiegħda madwar id-dinja żdied b'nofs miljun fl-2016, u laħaq il-71 miljun, u x'aktarx ser jibqa' f'dan il-livell għall-2017; billi l-SDGs mhumiex ser jintlaħqu sakemm jiġu indirizzati l-isfidi li jaffaċċjaw iż-żgħażagħ li jkunu qed ifittxu impjieg f'kull reġjun tad-dinja; billi aktar minn 4,2 miljun żagħżugħ u żagħżugħa (jiġifieri dawk li għandhom bejn il-15 u l-24 sena) fl-UE kienu qiegħda f'Awwissu 2016, u l-qgħad fit-tul fost iż-żgħażagħ jibqa' għoli ħafna f'xi Stati Membri; billi r-riċerka tal-Bank Dinji turi li, għall-kuntrarju ta' reġjuni oħrajn, l-effetti tal-kriżi dwar il-qgħad fl-Ewropa u l-Asja Ċentrali ġew imtawla u li l-livelli tal-qgħad ma laħqux il-livelli ta' qabel il-kriżi; billi r-rati tal-qgħad fost iż-żgħażagħ fil-pajjiżi tas-Sħubija tal-Lvant huma differenti b'mod konsiderevoli, ivarjaw minn 5 % u 33 % fl-2015, minħabba d-differenzi fis-swieq tax-xogħol nazzjonali rispettivi; billi għaż-żgħażagħ, in-nuqqas ta' opportunitajiet ta' impjiegi vijabbli huwa ħafna drabi l-fattur primarju li jiskoraġġihom milli jfittxu impjiegi b'mod attiv; billi r-rati ta' qgħad fost iż-żgħażagħ qegħdin jibqgħu għolja b'mod persistenti, u bit-tranżizzjoni mill-edukazzjoni għax-xogħol li dejjem qiegħda tkun aktar diffiċli, proporzjon dejjem jikber ta' żgħażagħ qiegħda (iktar minn 6,6 miljun ta' nies li għandhom bejn il-15 u l-24 sena fl-2015) jaqa' taħt il-kategorija ta' dawk li mhux qegħdin fl-edukazzjoni, f'impjiegi jew taħrig (NEETs), pożizzjoni li ġġorr magħha r-riskji tad-deterjorament tal-ħiliet, is-sottoimpjieg u t-tbatija; billi nuqqas ta' ħiliet rilevanti għal impjiegi disponibbli u nuqqas ta' tlaqqigħ tal-edukazzjoni u tat-taħriġ huma fatturi importanti li jikkawżaw il-qgħad fost iż-żgħażagħ; billi, iż-żgħażagħ illum – minkejja li għandhom livell ta' edukazzjoni ogħla u għandhom aktar ħiliet minn ġenerazzjonijiet preċedenti – għadhom qed jiffaċċjaw ostakli strutturali sinifikanti biex jiksbu impjiegi ta' kwalità li jirrispettaw l-istandards tal-UE u nazzjonali; billi l-kriżi tal-impjiegi taż-żgħażagħ fl-Ewrope ma tissolvhiex mingħajr ħolqien ta' impjiegi effiċjenti u sostenibbli; billi programmi effikaċi ta' gwida għandhom impatt pożittiv fuq l-eżiti ekonomiċi u soċjali; billi ż-żgħażagħ gradwati u ż-żgħażagħ li qed ifittxu impjieg jenħtieġ li jagħmlu aktar użu mis-servizzi għal karrieri tul il-ħajja u dawk ta' informazzjoni, li min-naħa tagħhom għandhom ikunu preparati aħjar biex jissodisfaw l-aspettativi taż-żgħażagħ li deħlin fis-suq tax-xogħol; billi l-intrapriżi żgħar u ta' daqs medju (SMEs) huma fost il-ġeneraturi l-aktar importanti għall-impjiegi taż-żgħażagħ, li jammontaw għal iktar minn 80 % tal-impjiegi kollha u għalhekk iwettqu servizz importanti għas-suq tax-xogħol kollu, minħabba li huma għandhom rwol kruċjali fit-tranżizzjoni lejn ekonomija ġdida u sostenibbli; billi kwalunkwe politika relatata mal-ħiliet, il-kompetenzi u l-edukazzjoni trid l-ewwel u qabel kollox tkun ibbażata fuq id-drittijiet, tagħti għażla liż-żgħażagħ u tagħtihom is-setgħa; billi biex tali politiki jkunu ta' suċċess, huwa għalhekk ta' importanza kbira li ż-żgħażagħ stess huma l-partijiet ikkonċernati ewlenin, flimkien mal-istituzzjonijiet edukattivi u n-negozji jew il-fornituri tat-taħriġ; billi l-integrazzjoni bikrija, l-investiment fl-edukazzjoni u fit-taħriġ, l-enfasi fuq il-ħiliet prattiċi u s-sistema doppja tat-taħriġ vokazzjonali kkombinati mal-esperjenza tax-xogħol u mal-istudju kienu strumenti ewlenin li jippermettu lil ċerti Stati Membri li jkunu aktar reżiljenti minn oħrajn meta ġew wiċċ imb wiċċ maż-żieda fil-qgħad fost iż-żgħażagħ matul il-kriżi; billi l-Fondazzjoni Ewropea għat-Taħriġ għandha rwol ewlieni biex tiffaċilita r-riformi tal-edukazzjoni u tat-taħriġ vokazzjonali, u s-sistemi ta' impjiegi fil-pajjiżi tas-Sħubija tal-Lvant; billi għandha tingħata attenzjoni partikolari lin-NEETs, peress li l-individwi li jagħmlu parti minn dan il-grupp sikwit jinġarru bejn impjiegi temporanji, il-qgħad u/jew in-nuqqas ta' attività, anki matul perjodi ta' tkabbir ekonomiku qawwi; billi l-Inizjattiva favur l-Impjieg taż-Żgħażagħ tal-UE, li ġiet stabbilita minn deċiżjoni tal-Kunsill Ewropew fi Frar 2013 u li hija parti ffinanzjata permezz tal-Fond Soċjali Ewropew, uriet li hija strument tal-UE ta' suċċess għall-ġlieda kontra l-qgħad fost iż-żgħażagħ, b'mod partikolari fost il-grupp ta' mira NEET; billi r-rata Ewropea tan-NEET hija partikolarment għolja fost iż-żgħażagħ nisa, u billi, għalhekk trid tingħata attenzjoni partikolari għall-perspettiva tal-ġeneri; billi, skont l-Istudju tal-2014 dwar l-Impatt tal-Erasmus tal-Kummissjoni, gradwati żgħażagħ li kisbu ħiliet u esperjenzi barra minn pajjiżhom permezz tal-programm Erasmus, għandhom opportunitajiet ħafna aħjar u ħiliet mtejba meta kkumparati ma' dawk li ma qattgħux żmien barra minn pajjiżhom; billi l-programm Leonardo li jimmira għall-apprendisti laħaq suċċess simili; billi programm li oriġina mill-programm Erasmus, Erasmus għall-Imprendituri Żgħażagħ, jagħti liż-żgħażagħ li huma intressati fl-intraprenditorija, l-opportunità li jitgħallmu u jiksbu esperjenza billi jaħdmu ma' imprendituri esperjenzati li qed imexxu negozji żgħar f'pajjiżi parteċipanti oħrajn; billi l-ħolqien sostenibbli ta' impjiegi ta' kwalita jistgħu jintlaħqu permezz ta' investiment, pereżempju, fl-impjiegi ekoloġiċi, l-enerġiji rinnovabbli, l-akkommodazzjoni sostennibbli, l-effiċjenza fl-enerġija, ir-riċerka u l-iżvilupp, l-IT u setturi inovattivi oħrajn bil-kapaċità li jimpjegaw numri kbar ta' żgħażagħ; billi d-dewmien fl-aċċess għas-suq tax-xogħol u l-perjodi twal ta' qgħad għandhom impatti negattivi fuq il-prospetti tal-karriera, il-paga, is-saħħa u l-mobilità soċjali taż-żgħażagħ; billi ż-żgħażagħ huma essenzjali għall-ekonomija Ewropea u għandhom ikunu appoġġati fl-isforzi tagħhom biex jiksbu l-ħiliet mitluba mis-suq tax-xogħol, filwaqt li jantiċipaw il-ħtiġijiet tal-ġejjieni, inklużi l-ikkowdjar u l-ħiliet elettroniċi, li huma indispensabbli għall-attività ekonomika fis-seklu 21; billi l-qgħad għoli u l-għażż, partikolarment fost iż-żgħażagħ, jibqgħu wieħed mill-aktar sfidi formidabbli li qed jaffaċċjaw il-pajjiżi tal-Ewropa tal-Lvant, filwaqt li jillimita l-prospetti tagħhom għal standards ta' għajxien aħjar u għat-tkabbir ekonomiku; billi l-qgħad għoli jisforza liż-żgħażagħ li qed ifittxu impjieg biex jaħdmu b'mod involontarju f'impjiegi mhux popolari u informali, part-time jew impjiegi b'pagi baxxi; billi ż-żgħażagħ li qed iħabbtu wiċċhom mal-prospett tal-qgħad, il-faqar jew forom vulnerabbli ta' impjiegi għandhom tendenza jfittxu barra mill-pajjiż għall-opportunitajiet aħjar ta' edukazzjoni u impjiegi; billi l-migrazzjoni taż-żgħażagħ ixxekkel il-koeżjoni soċjali u t-tkabbir ekonomiku tal-pajjiżi tas-Sħubija tal-Lvant u l-Istati Membri tal-UE; billi jeżistu differenzi kbar bejn iż-żgħażagħ irġiel u ż-żgħażagħ nisa f'ħafna mill-indikaturi tas-suq tax-xogħol, speċjalment matul it-tranżizzjoni għall-ħajja adulta; billi dawn id-differenzi jistgħu jirrappreżentaw inugwaljanzi fl-opportunità u jirriflettu d-diskriminazzjoni profonda, soċjoekonomika u kulturali, li għandha t-tendenza tqiegħed f'kundizzjonijiet ta' żvantaġġ lin-nisa b'mod sproporzjonat; billi ż-żgħażagħ bi sfond ta' migrazzjoni juru rati iktar baxxi ta' impjiegi, edukazzjoni u taħriġ; Tisħaq li s-sistemi ta' impjiegi sostenibbli, ekonomiċi, edukattivi fost iż-żgħażagħ huma prijoritajiet essenzjali għall-pajjiżi tal-UE u tal-Ewropa tal-Lvant, u li s-sħab huma impenjati biex jieħdu inizjattivi konkreti biex jippromwovu l-integrazzjoni u l-impjegabbiltà fis-suq tax-xogħol, b'mod partikolari fil-qasam tal-impjiegi taż-żgħażagħ; ittenni li l-parlamenti sħab ikklassifikaw diversi drabi l-impjiegi, l-edukazzjoni u t-taħriġ fost l-ogħla prijoritajiet politiċi għall-Istati Membri fil-pajjiżi tas-Sħubija tal-Lvant; Tilqa' f'dan ir-rigward, l-inizjattivi tal-UE u tas-Sħab tal-Ewropa tal-Lvant li jimplimentaw l-istrateġiji u l-leġiżlazzjoni għaż-żgħażagħ, filwaqt li jindirizzaw l-oqsma tal-edukazzjoni u t-taħriġ, l-impjiegi, l-intraprenditorija, l-inklużjoni soċjali u l-parteċipazzjoni attiva fis-soċjetà ċivili; tistieden lill-UE u lis-Sħab tal-Lvant biex itejbu l-implimentazzjoni tal-istrateġiji u l-leġiżlazzjoni fost iż-żgħażagħ eżistenti; tħeġġeġ liż-żewġ partijiet jistabbilixxu miri ta' kwalita u parametri għas-sistemi ta' edukazzjoni inklużivi li jiżguraw l-ugwaljanza, in-nondiskriminazzjoni u l-kompetenzi ċiviċi; Tistieden lill-UE u s-Sħab tal-Ewropa tal-Lvant biex jiżviluppaw approċċ ibbażat fuq id-drittijiet biex jiġġieldu kontra l-qgħad fost iż-żgħażagħ, b'enfasi fuq l-impjiegi ta' kwalita u dwar l-involviment taż-żgħażagħ bħala partijiet ikkonċernati fit-tfassil tal-politika; Tistieden lill-UE u s-Sħab tal-Ewropa tal-Lvant biex jinvolvu ruħhom b'mod vigoruż fl-iskambju tal-esperjenzi fil-ħolqien tal-impjiegi, l-involviment taż-żgħażagħ fil-politiki fil-konfront tagħhom, il-protezzjoni tad-drittijiet ekonomiċi, soċjali u tal-bniedem waqt ix-xogħol, u fl-indirizzar tal-qgħad fost iż-żgħażagħ; Tistieden lill-UE żżid il-kooperazzjoni mal-istituzzjonijiet finanzjarji internazzjonali u mal-organizzazzjonijiet internazzjonali rilevanti dwar l-iżvilupp tas-settur privat, u dwar l-inizjattivi li jippromwovu t-tkabbir u l-impjiegi inklużivi u li jtejbu l-kundizzjonijiet tal-għajxien għaċ-ċittadini, kif mitlub fir-Reviżjoni tal-2015 tal-Politika Ewropea tal-Viċinat; Tenfasizza li t-tnaqqis tar-rata ta' dawk li jitilqu kmieni mill-iskola jipprovdi kemm lill-ekonomija Ewropea, kif ukoll l-ekonomija tas-Sħab tal-Ewropa tal-Lvant b'eluf ta' impjegati aktar kwalifikati fis-sena; Tenfasizza l-ħtieġa għall-ġlieda kontra l-fenomenu ta' dawk li jitilqu kmieni mill-iskola, li jista' jkun l-ewwel pass lejn il-faqar tul il-ħajja, li jwassal għall-hekk imsejjaħ "marki bikrija" u jikkontribwixxi għall-qgħad; Tenfasizza li l-problema tad-diskriminazzjoni tal-età kontra l-applikanti għall-benefiċċji soċjali, inklużi l-benefiċċji tal-qgħad, jenħtieġ li tiġi indirizzata; Tenfasizza l-ħtieġa għall-promozzjoni tal-politiki biex tittejjeb it-tranżizzjoni minn impjiegi informali għall-impjiegi ta' kwalità, kif ukoll il-ħtieġa għall-iżvilupp ta' strateġiji għat-tranżizzjoni mill-edukazzjoni u t-taħriġ għax-xogħol; Tenfasizza l-importanza li jiġi pprovdut appoġġ għall-ġenituri żgħażagħ, speċjalment għall-ommijiet żgħażagħ, sabiex jiġi żgurat li huma jkunu jistgħu jaqilgħu paga li tiggarantixxi l-għajxien u jistgħu jkomplu jitgħallmu u jaħdmu skont il-kapaċitajiet tagħhom, filwaqt li jwettqu r-responsabbiltajiet ta' indukrar tagħhom; tenfasizza li l-appoġġ u l-investiment bikrija huma essenzjali biex jiġi evitat it-telf tad-dħul tul il-ħajja; Temmen li l-promozzjoni ta' iktar opportunitajiet u ta' opportunitajiet indaqs għaż-żgħażagħ, li tkompli tissaħħaħ l-inklużjoni soċjali, l-ugwaljanza bejn il-ġeneri u s-solidarjetà, u l-ġlieda kontra l-forom kollha ta' diskriminazzjoni, b'mod partikolari dawk fuq bażi ta' sess, razza jew oriġini etnika u diżabilità, huma ċentrali biex jintlaħaq l-objettiv tat-tnaqqis tal-qgħad fost iż-żgħażagħ; Temmen li l-parlamenti tal-pajjiżi tas-Sħubija tal-Lvant u l-Parlament Ewropew jenħtieġ li jkunu involuti fl-approċċ strateġiku għall-iżvilupp, l-implimentazzjoni, il-monitoraġġ u l-evalwazzjoni tal-inizjattivi rilevanti li huma mmirati li jappoġġaw l-impjieg fost iż-żgħażagħ f'kull livell, u li l-Assemblea Parlamentari Euronest tista' tipprovdi kontribut siewi għal dan l-isforz; Tistieden lill-Istati Membri jsaħħu l-iskambju tagħhom mal-pajjiżi tas-Sħubija tal-Lvant fuq l-esperjenzi pożittivi biex joħolqu opportunitajiet ta' impjieg għaż-żgħażagħ; Tħeġġeġ lis-Sħab tal-Lvant jipparteċipaw f'firxa ta' programmi tal-UE għaż-żgħażagħ, inklużi: l-Erasmus+, l-Inizjattiva favur l-Impjieg taż-Żgħażagħ u l-Garanzija għaż-Żgħażagħ, l-EU4Youth, programmi bilaterali u reġjonali għall-edukazzjoni u t-taħriġ vokazzjonali (VET) u l-programm Ewropa Kreattiva, kif ukoll programmi internazzjonali taż-żgħażagħ bħas-Soluzzjoni għall-Impjiegi taż-Żgħażagħ (S4YE); temmen li l-istudenti żgħażagħ u apprendisti li kisbu ħiliet u esperjenzi barra minn pajjiżhom għandhom opportunitajiet ħafna aħjar u ħiliet mtejba meta kkumparati ma' dawk li ma qattgħux żmien barra minn pajjiżhom; Tistieden għal żieda fil-finanzjament ta' dawn il-programmi tal-UE għaż-żgħażagħ, inkluża l-Garanzija Ewropea għaż-Żgħażagħ, filwaqt li jiġu żgurati l-valur u l-kwalità miżjuda tat-taħriġ u l-impjiegi offruti; titlob li tingħata kunsiderazzjoni għall-estensjoni tal-limitu tal-età li jipparteċipaw f'dawn il-programmi, meta wieħed iqis ir-realtà li ħafna gradwati u dawk li jidħlu fis-suq tax-xogħol għandhom ftit inqas minn tletin sena; Tistieden lill-gvernijiet tal-pajjiżi tas-Sħubija tal-Lvant jiżguraw li s-sistemi tal-edukazzjoni tagħhom (ġenerali, professjonali u iktar għolja) jippreparaw lill-istudenti b'mod adegwat għall-karrieri professjonali tagħhom, u jiggarantixxu kooperazzjoni mill-qrib bejn rappreżentanti tas-settur tal-edukazzjoni, tas-servizzi soċjali, tal-impjegaturi u tal-istudenti; Tistieden lill-gvernijiet tal-pajjiżi tas-Sħubija tal-Lvant u lill-Istati Membri biex jiżguraw li l-bniet u ż-żgħażagħ nisa huma mħeġġa jsegwu s-suġġetti tax-xjenza, it-teknoloġija, l-inġinerija u l-matematika (STEM) u biex iżidu r-rappreżentanza tan-nisa fl-oqsma STEM; Tenfasizza li, kif l-edukazzjoni u t-taħriġ huma ta' importanza kruċjali fit-trawwim tal-inklużjoni u l-ugwaljanza, jenħtieġ li jkun hemm enfasi wkoll fuq ir-rikonoxximent ta' tagħlim mhux formali u tat-tagħlim tal-ħiliet informali, miksuba permezz tal-programmi ta' mobilità implimentati b'konformità mal-oqfsa ta' kwalifiki nazzjonali u Ewropej; tħeġġeġ lill-Istati Membri jippromwovu u jappoġġaw l-opportunitajiet għall-mobilità professjonali fost apprendisti żgħażagħ sabiex biex ikunu jistgħu jiżviluppaw il-ħiliet tagħhom permezz ta' kuntatt ma' sistemi oħra tat-taħriġ; Tenfasizza li tranżizzjoni bla xkiel mill-edukazzjoni għall-impjiegi jenħtieġ li tiġi promossa billi l-edukazzjoni tiġi marbuta ma' taħriġ prattiku u li jiġu provduti internships ta' kwalità għolja kif stipulat fil-Karta Ewropea tal-Kwalità tal-Internships u l-Apprendistati, kif ukoll permezz tar-rikonoxximent tal-kwalifiki miksuba matul edukazzjoni formali u mhux formali, jew waqt esperjenzi ta' volontarjat; Tenfasizza li l-istabbiliment ta' Żona ta' Kummerċ Ħieles Approfondita u Komprensiva (DCFTA) bilaterali mal-Ukrajna, il-Georgia u r-Repubblika tal-Moldova jipprovdi għodda kruċjali għal approssimazzjoni moderna, trasparenti u prevedibbli fil-qasam tal-kummerċ u dak regolatorju, kif ukoll għall-investiment barrani dirett li jwassal għall-ħolqien tal-impjiegi u tkabbir fit-tul; tirrikonoxxi fl-istess ħin li l-pajjiżi tas-Sħubija tal-Lvant jistgħu jsegwu rotot differenti sabiex itejbu r-relazzjonijiet ekonomiċi u kummerċjali rispettivi tagħhom mal-UE u mal-ġirien tagħhom; Tilqa' f'dan ir-rigward, il-fatt li l-Ftehimiet ta' Assoċjazzjoni, inklużi d-DCFTAs bilaterali, bejn l-UE u l-Georgia, ir-Repubblika tal-Moldova u l-Ukrajna, rispettivament, jimpenjaw lill-UE u lis-Sħab tal-Lvant biex itejbu l-kuntatti bejn il-popli, inkluż permezz tal-kooperazzjoni u l-iskambji fl-oqsma tax-xjenza u t-teknoloġija, in-negozju, iż-żgħażagħ, l-edukazzjoni u l-kultura; ittenni li l-kollaborazzjoni hija kritika għal kwalunkwe sforz biex terġa ġġib lura t-tkabbir u tappoġġa l-intraprenditorija, l-investiment u l-ħolqien tal-impjiegi fir-reġjun; tħeġġeġ lill-Istati Membri u lill-pajjiżi tas-Sħubija tal-Lvant biex jesploraw il-possibbiltajiet li joħolqu programmi mħallta ta' impjiegi u ta' boroż ta' studju għaż-żgħażagħ f'setturi ekonomiċi promettenti fir-reġjun; Tenfasizza li, fil-qafas tal-libertà ta' moviment fi ħdan is-Sħubija tal-Lvant, il-mobilità jenħtieġ li tibqa' għażla għaż-żgħażagħ u mhux tiġi obligu li jaqilgħu l-paga għall-għajxien barra minn pajjiżhom; tenfasizza li l-mobilità timponi diversi sfidi; tenfasizza li ż-żgħażagħ jenħtieġ li jkollhom ukoll opportunitajiet ta' impjieg fir-reġjuni u fil-pajjiż tagħhom stess; Tenfasizza l-impatt negattiv tal-"eżodu ta' mħuħ", filwaqt li żgħażagħ kwalifikati sew jitilqu minn pajjiżhom, speċjalment fil-pajjiżi ż-żgħar fejn ħaddiema li għandhom kwalifiki għolja huma rikonoxxuti b'mod partikolari; tinkoraġġixxi lill-UE u lis-Sħab tal-Lvant biex jindirizzaw il-migrazzjoni tax-xogħol taż-żgħażagħ mill-pajjiżi tas-Sħubija tal-Lvant għall-EU b'mod konġunt sabiex jippromwovu migrazzjoni ċirkolari u jiżguraw għażliet għaż-żgħażagħ biex jirritornaw lura d-dar biex isibu impjiegi sostenibbli ta' kwalita fil-post tal-għażla tagħhom; Tħeġġeġ lill-UE, fejn xieraq, biex tiffoka mill-ġdid fuq ir-relazzjonijiet tagħha mas-Sħab tal-Ewropa abbażi tal-interessi komuni kondiviżi u l-merti ta' dawn tal-aħħar, b'mod partikolari fir-rigward tal-iżvilupp ekonomiku, b'enfasi fuq l-impjiegi taż-żgħażagħ; tħeġġeġ ukoll lill-UE biex tgħin lill-pajjiżi tas-Sħubija tal-Lvant biex jgħaġġlu r-riforma tal-politiki industrijali tagħhom, bil-ħsieb li jippromwovu tranżizzjoni għall-ekonomija kompettitiva u bbażata fuq l-għarfien; Tistieden lill-Kummissjoni tagħmel użu sħiħ mill-għodod eżistenti kollha skont l-Istrument Ewropew tal-Viċinat, b'mod partikolari dawk iffokati fuq iż-żgħażagħ, b'appoġġ għall-ħolqien ta' impjiegi fil-pajjiżi tas-Sħubija tal-Lvant; Tinnota li l-fondi tal-UE jistgħu jservu bħala għodda konsiderevoli għall-promozzjoni tat-tkabbir u l-iżvilupp tal-opportunitajiet taċ-ċittadini; tappella għal aktar finanzjament biex tinxtered l-informazzjoni dwar l-istrumenti finanzjarji tal-UE u għat-twessiegħ, fl-università u fiċ-ċrieki kummerċjali, tal-firxa tal-għarfien u l-ħiliet neċessarji għall-applikazzjoni tal-fondi u t-tfassil u l-ġestjoni ta' proġetti; Tenfasizza l-ħtieġa biex tingħata spinta lir-rwol tas-settur privat fl-applikazzjonijiet tal-impjiegi; tħeġġeġ, għalhekk, lill-awtoritajiet tal-pajjiżi tas-Sħubija tal-Lvant biex jiżviluppaw sett ta' inċentivi għall-kumpaniji privati biex joħolqu l-impjiegi, eż. billi jiffaċilitaw ir-rekwiżiti eżistenti amministrattivi u finanzjarji biex jibdew u jmexxu negozju permezz tas-simplifikazzjoni tal-proċeduri u billi jiżguraw li n-negozji l-ġodda għandhom aċċess iktar faċli għall-kreditu, il-kapital ta' riskju u l-mikrofinanzjament; Tenfasizza l-ħtieġa għall-iżvilupp ta' impjieg indipendenti fost iż-żgħażagħ, l-espansjoni tal-aċċess għal self b'imgħax favorevoli u l-iżvilupp tal-ħiliet intraprenditorjali; Tenfasizza li filwaqt li l-intrapriżi, inklużi l-SMEs, għandhom rwol ewlieni fit-taħriġ taż-żgħażagħ tal-ħiliet fuq ix-xogħol, hemm ukoll il-bżonn li jipprovdulhom edukazzjoni fl-intraprenditorija fl-aktar sens wiesa' possibli; tħeġġeġ, għalhekk, l-inklużjoni fil-kurrikulu tal-iskejjel, tat-taħriġ fil-ħiliet vokazzjonali li huma meħtieġa sabiex ikunu jistgħu jibdew u jmexxu negozju; tħeġġeġ ukoll it-trawwim tal-kompetenzi intraprenditorjali trażversali, il-ħiliet u l-għarfien, imwassla b'mod effikaċi permezz ta' esperjenzi fil-prattika u l-ħajja reali; Tistieden lill-gvernijiet tal-pajjiżi tas-Sħab tal-Lvant jiżviluppaw strateġiji komprensivi nazzjonali dwar l-impjiegi, b'enfasi qawwi fuq iż-żgħażagħ, kif irrakkomandat mid-Dikjarazzjoni tal-ILO dwar il-Ġustizzja Soċjali għal Globalizzazzjoni Ġusta; tistedinhom ukoll biex isaħħu l-aġenziji tal-impjiegi tal-istat, kif xieraq, tibdilhom f'korpi ċentrali li jistgħu jipprovdu appoġġ essenzjali liż-żgħażagħ, jiżviluppaw reġistru unifikat ta' persuni qiegħda, u jipprovdu qafas komprensiv għall-pjanijiet ta' azzjoni settorjali proposti fil-pakketti tal-impjiegi preżentati mill-gvernijiet rispettivi; Tenfasizza l-ħtieġa għall-UE li tikkonsulta lis-sħab dwar l-istabbiliment ta' panel dwar l-impjiegi taż-żgħażagħ u l-impjegabbiltà fi ħdan is-Sħubija tal-Lvant, kif mitlub fir-Reviżjoni tal-2015 tal-Politika Ewropea tal-Viċinat; Tistieden lill-UE u lill-Istati Membri biex joħolqu alleanzi ġodda mas-settur privat u mal-IFIs b'appoġġ għall-istrateġiji għat-tkabbir, l-impjiegi u ż-żgħażagħ, filwaqt li jżommu mar-reviżjoni tal-UE tal-Politika Ewropea tal-Viċinat, u b'kunsiderazzjoni tingħata wkoll lis-sħubija mal-koalizjoni ta' diversi partijiet ikkonċernati, Soluzzjonijiet għall-Impjiegi taż-Żgħażagħ (SY4E) sponsorizzata mill-Bank Dinji; Tenfasizza x-xogħol tal-UE dwar it-tbassir tal-ħiliet, speċjalment fir-rigward tal-impjiegi ekoloġiċi u l-ICT, u temmen li t-tlaqqigħ ta' ħiliet ma' opportunitajiet tax-xogħol disponibbli jew prevedibbli jenħtieġ li jibqgħu prijorità assoluta għall-UE u għas-Sħab tal-Lvant; Tenfasizza li t-tisħiħ tal-kooperazzjoni fir-rigward tal-iskambji taż-żgħażagħ u tal-istudenti u l-iżvilupp ta' programmi ġodda ta' boroż ta' studju u korsijiet ta' taħriġ, kif ukoll parteċipazzjoni ffaċilitata fil-programm Erasmus+, jiżguraw l-iżvilupp tal-ħiliet u jippermettu liż-żgħażagħ fil-pajjiżi tas-Sħab tal-Lvant biex jiffamiljarizzaw ruħhom mal-UE u viċi versa, li joffrulhom opportunitajiet aħjar u jiffaċilitaw l-impjieg tagħhom; Tistieden lill-UE u lill-gvernijiet tal-pajjiżi tas-Sħab tal-Lvant biex iħeġġu, jippromwovu u jirriformaw l-ambjent tan-negozju; tenfasizza l-importanza tal-iżvilupp permezz tal-intraprenditorija u l-SMEs; ittenni li dan is-settur joħloq bosta opportunitajiet ta' impjieg, inkluż għaż-żgħażagħ; Tħeġġeġ lill-UE u lill-gvernijiet tal-pajjiżi tas-Sħab tal-Lvant biex jarmonizzaw l-ambjent diġitali u biex jappoġġaw l-isforzi għall-implimentazzjoni ta' ekonomija diġitali li sservi l-kollaborazzjoni tagħhom aħjar; tenfasizza li din l-ekonomija toħloq impjiegi, speċjalment għaż-żgħażagħ; Tistieden lill-UE u lill-gvernijiet tal-pajjiżi tas-Sħab tal-Lvant biex jippromwovu l-agrikultura; tenfasizza l-importanza reali ta' dan is-settur; tenfasizza li l-immodernizzar u d-diversifikazzjoni f'żoni rurali huma meħtieġa jekk għandhom jinħolqu impjiegi u jekk għandhom jiġu attirati żgħażagħ biex jikkontribwixxu għall-iżvilupp u t-tkabbir tas-settur; Tenfasizza li sabiex jevalwaw il-kwalità tal-edukazzjoni u jipprovdu liż-żgħażagħ bil-ħiliet (kwalifikazzjonijiet) li huma meħtieġa mis-suq tax-xogħol, hemm bżonn ta' stħarriġ u sondaġġi regolari dwar il-livell tal-impjiegi taż-żgħażagħ (inkluż skont il-professjoni) wara l-gradwazzjoni, flimkien mad-definizzjoni ta' sett ta' indikaturi biex jiċċaraw in-natura ta' dawn il-figuri; Tagħti istruzzjonijiet lill-Kopresidenti tagħha biex jibagħtu din ir-riżoluzzjoni lill-President tal-Parlament Ewropew, lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lis-SEAE, u lill-gvernijiet u lill-parlamenti tal-Istati Membri u tal-pajjiżi tas-Sħubija tal-Lvant. L-ASSEMBLEA PARLAMENTARI EURONEST, wara li kkunsidrat id-Dikjarazzjoni Konġunta tas-Summit tas-Sħubija tal-Lvant (f'Vilnius fit-28 u d-29 ta' Novembru 2013) bit-titolu "Is-Sħubija tal-Lvant: it-triq 'il quddiem", wara li kkunsidrat id-Dikjarazzjoni Konġunta tas-Summit tas-Sħubija tal-Lvant organizzat f'Varsavja bejn id-29 u t-30 ta' Settembru 2011, wara li kkunsidrat l-Att Kostituttiv tal-Assemblea Parlamentari Euronest tat-3 ta' Mejju 2011, billi skont id-Dikjarazzjoni ta' Praga, is-Sħubija hija bbażata fuq impenji għall-prinċipji tad-dritt internazzjonali u għall-valuri fundamentali, inklużi d-demokrazija, l-istat tad-dritt u r-rispett għad-drittijiet tal-bniedem u l-libertajiet fundamentali; billi d-Dikjarazzjoni ta' Riga għamlet referenza għall-ugwaljanza bejn is-sessi bħala "qasam ġdid promettenti ta' kooperazzjoni"; billi d-differenzjazzjoni msaħħa bejn il-pajjiżi sħab, u sjieda akbar minnhom, huma prinċipji ewlenin għall-Politika Ewropea tal-Viċinat (PEV) rieżaminata, b'qies għas-sitwazzjoni speċifika ta' kull pajjiż; billi għandha tingħata kunsiderazzjoni dovuta għall-għan dwar il-kisba tal-ugwaljanza bejn is-sessi u l-emanċipazzjoni tan-nisa u l-bniet kollha, kif stabbilit fil-ħames għan ta' żvilupp sostenibbli approvat għall-2016-2030 fis-Summit tan-NU dwar l-Iżvilupp Sostenibbli li sar mill-25 sas-27 ta' Settembru 2015 fil-Kwartieri Ġenerali tan-NU fi New York; billi l-ugwaljanza bejn is-sessi hi minquxa fil-kostituzzjonijiet u s-sistemi ġuridiċi tal-pajjiżi sħab kollha tal-Ewropa tal-Lvant, u l-pajjiżi kollha rratifikaw il-biċċa l-kbira tal-konvenzjonijiet internazzjonali importanti f'dan il-qasam mingħajr riżervi; billi l-pajjiżi sħab kollha tal-Ewropa tal-Lvant żviluppaw strateġiji, programmi u pjanijiet ta' azzjoni biex tittejjeb is-sitwazzjoni tan-nisa; billi s-segregazzjoni vertikali u orizzontali tal-impjieg tan-nisa fis-swieq tax-xogħol tal-pajjiżi sħab tal-Ewropa tal-Lvant għadha marbuta man-normi kulturali u soċjali; billi n-nisa huma mgħobbija wkoll bit-"tieni xift" ta' xogħol domestiku mhux imħallas; billi l-istereotipi jista' jkollhom impatt negattiv fuq ir-rwol li n-nisa jistgħu jaqdu, u dawn jistgħu jkunu riflessi fl-għażliet ta' taħriġ u edukattivi u jibqgħu jinfirxu fis-suq tax-xogħol; billi r-rata ta' prevalenza ta' vjolenza fuq in-nisa hija relattivament għolja, għalkemm jeżistu differenzi sinifikanti fost il-pajjiżi sħab tal-Ewropa tal-Lvant; billi r-riskju ta' vjolenza huwa ħafna akbar għan-nisa li jagħmlu parti minn minoranzi etniċi, bħar-Rom; billi n-nisa u l-bniet Rom jiffaċċjaw diskriminazzjoni doppja minħabba s-sess u l-oriġini etnika tagħhom, kif indikat mil-livelli baxxi tagħhom ta' edukazzjoni, mir-rati sinifikament ogħla ta' qgħad u l-livell aktar baxx ta' saħħa mill-bqija tal-popolazzjoni; billi fl-Ukrajna, aktar minn 1,5 miljun ruħ — żewġ terzi minnhom nisa u tfal — ġew spostati f'pajjiżhom mindu bdew l-attakki minn forzi terroristiċi u qed ibatu minħabba l-aċċess ostakolat għall-kura tas-saħħa, għall-akkomodazzjoni u għall-impjieg; billi l-bniet Rom fil-Moldova jqattgħu medja ta' anqas minn erba' snin l-iskola, meta mqabbla ma' bniet ta' 11-il sena li mhumiex Rom, b'konsegwenza ta' żwieġ fit-tfulija jew żwieġ prekoċi, tqala mhux ippjanata u responsabbiltajiet tal-kura tat-tfal; billi l-UE u l-Istati Membri tagħha huma impenjati lejn il-protezzjoni, it-twettiq u t-tgawdija tad-drittijiet tal-bniedem min-nisa u l-bniet; billi l-ugwaljanza bejn is-sessi tibqa' prijorità orizzontali fi ħdan il-PEV u l-Istrument Ewropew tal-Viċinat (ENI), u billi l-PEV rieżaminata għandha tinkludi appoġġ imsaħħaħ għas-soċjetà ċivili u enfasi ġdid fuq l-importanza tal-ugwaljanza bejn is-sessi; billi s-soċjetà ċivili tiżvolġi rwol importanti ħafna fil-kisba tal-ugwaljanza bejn is-sessi fis-Sħubija tal-Lvant; Tenfasizza li l-Istati Membri kollha tal-UE u l-pajjiżi sħab kollha tal-Ewropa tal-Lvant iffirmaw u rratifikaw il-Konvenzjoni tan-NU dwar l-Eliminazzjoni ta' Kull Forma ta' Diskriminazzjoni kontra n-Nisa (CEDAW); Tfakkar li filwaqt li l-Parti III (Artikoli 10-14) tiddeskrivi d-drittijiet ekonomiċi u soċjali tan-nisa, l-Artikolu 11 tal-Konvenzjoni jiffoka speċifikament fuq l-impjiegi: id-dritt għall-istess opportunitajiet ta' impjieg, għall-għażla ħielsa ta' professjoni, għal promozzjoni, għas-sigurtà tal-impjieg u għall-benefiċċji u l-kundizzjonijiet kollha tas-servizz, għal taħriġ vokazzjonali, għal ħlas indaqs, għas-sigurtà soċjali, u għal-liv tal-maternità, u l-projbizzjoni ta' tkeċċija minħabba t-tqala; Tissottolinja wkoll li l-Artikoli 2 u 3(3) tat-Trattat dwar l-Unjoni Ewropea (TUE) jistabbilixxu l-ugwaljanza bejn is-sessi bħala wieħed mill-prinċipji ewlenin li fuqhom tissejjes l-UE; tfakkar li l-Artikolu 23 tal-Karta tad-Drittijiet Fundamentali tal-Unjoni Ewropea jiddikjara li l-ugwaljanza bejn in-nisa u l-irġiel trid tiġi żgurata fl-oqsma kollha, inkluż fl-impjieg, fix-xogħol u fil-paga. Tfakkar li l-Artikolu 21 tat-TUE jenfasizza li l-azzjoni tal-UE fix-xena internazzjonali trid tkun iggwidata mill-prinċipji li ispiraw il-ħolqien tagħha; Fl-istess waqt, temmen bis-sħiħ li għad hemm lok għal titjib ulterjuri dwar kwistjonijiet ta' ugwaljanza bejn is-sessi kemm fl-UE kif ukoll fil-pajjiżi sħab tal-Ewropa tal-Lvant, u li l-iskambju tal-aħjar prattiki jista' jkun ta' benefiċċju għal kulħadd; Tifhem li s-sitwazzjoni tan-nisa fis-swieq tax-xogħol hija differenti fil-livell nazzjonali jew lokali fost il-pajjiżi sħab tal-Ewropa tal-Lvant; madankollu tqis li xi xejriet komuni jistgħu jiġu identifikati, bħalma huma d-disparitajiet relattivament żgħar fir-rati ta' impjieg tal-irġiel jew tan-nisa, il-livell għoli ta' edukazzjoni jew il-konċentrazzjoni tan-nisa f'setturi speċifiċi tal-ekonomija; Tfakkar li skont ir-Rapport tal-Forum Ekonomiku Dinji dwar id-Disparità Globali bejn is-Sessi u s-subindiċi tiegħu fil-Parteċipazzjoni u l-Opportunità Ekonomika, li jkejjel il-medja ta' diversi fatturi, inkluż il-parteċipazzjoni tal-forza tax-xogħol jew l-ugwaljanza fil-pagi, il-pajjiżi sħab tal-Ewropa tal-Lvant jikklassifikaw minn 66 (l-Armenja) sa 74 (il-Moldova) – u għalhekk huwa grupp aktar omoġenju meta mqabbel mal-pajjiżi tal-UE, li jikklassifikaw minn 67 (l-Ungerija) sa 85 (il-Finlandja); Għalhekk, tilqa' b'sodisfazzjon il-livell relattivament għoli tal-integrazzjoni tan-nisa fil-forza tax-xogħol fil-pajjiżi tas-Sħubija tal-Lvant, li x'aktarx huwa dovut għall-esperjenzi storiċi komuni tagħhom; madankollu, jiddispjaċiha l-fatt li l-parteċipazzjoni tan-nisa fil-forza tax-xogħol tidher li qed tonqos matul dawn l-aħħar għexieren ta' snin minħabba r-ritorn tal-proċess tradizzjonali osservat fil-pajjiżi sħab; Tenfasizza li filwaqt li jibqgħu xi varjazzjonijiet bejn il-pajjiżi sħab tal-Ewropa tal-Lvant, nuqqas ta' statistika uffiċjali standard jista' jikkontribwixxi għal disparitajiet moħbija, bħall-inattività de facto (l-iżolament mis-suq tax-xogħol) u l-faqar tan-nisa fuq perjodi twal ta' liv tal-maternità u dawk li jkunu rtiraw kmieni; tirrimarka li, bl-istess mod, jistgħu jiġu osservati disparitajiet oħra possibbli f'termini ta' differenzi fis-sigurtà tal-impjieg, jew ir-rispett għad-drittijiet tax-xogħol u l-pagi, speċjalment bejn is-setturi formali u informali u dawk privati u pubbliċi; Jiddispjaċiha li d-disparità fil-pagi bejn is-sessi għadha kbira u tista' tlaħħaq sa 50 %, minkejja l-fatt li proporzjon ogħla ta' nisa żgħażagħ milli rġiel jirċievu edukazzjoni universitarja f'xi pajjiżi tas-Sħubija tal-Lvant, fejn in-nisa jiffaċċjaw numru ta' ostakoli kulturali u soċjoloġiċi sabiex jiksbu pożizzjonijiet maniġerjali, kif sikwit jiġri fl-UE; Tenfasizza li l-intraprenditorija femminili tista' tiġi ostakolata wkoll minn sterjotipi, aċċess limitat għall-kapital u għan-netwerks, korruzzjoni u xi drabi piżijiet regolatorji kbar; tqis li, bħal kif jiġri fl-UE, in-nisa huma mgħobbija wkoll bit-tieni xift ta' xogħol domestiku mhux imħallas li, f'xi każijiet ġew aggravati mill-iżmuntar ta' programmi tas-sigurtà soċjali, wara t-tranżizzjoni għal ekonomija tas-suq; Barra minn hekk, tenfasizza li l-qgħad, is-sottoimpjieg u l-impjiegi b'pagi baxxi u prekarji jistgħu jqiegħdu lin-nisa f'riskju ta' faqar fit-tul; tibża' li dan jista' jwassal għal migrazzjoni irregolari u li n-nisa jsiru vittmi ta' kuntrabandisti u traffikanti; tenfasizza b'mod partikolari li l-gruppi vulnerabbli, bħan-nisa Rom, huma f'riskju ogħla u li huma biss ftit in-nisa jew it-tfal Rom li jirrapportaw it-traffikanti lill-awtoritajiet u li jużaw is-servizzi ta' prevenzjoni tal-vittmi u ta' protezzjoni; Tissottolinja li d-diversi kategoriji ta' nisa migranti mill-pajjiżi sħab tal-Ewropa tal-Lvant li għandhom impjiegi b'pagi baxxi, u li ma jistgħu qatt ikunu eliġibbli għal residenza permanenti jew ċittadinanza, għall-kuntrarju ta' ħaddiema migranti professjonali fil-pajjiż tal-impjieg, jistgħu jkunu f'riskju għoli ta' abbuż u diskriminazzjoni; tibża' li dan jista' jikkawża problemi serji fir-rigward tal-aċċess għas-servizzi tas-saħħa, inklużi servizzi tas-saħħa riproduttiva, peress li l-iskemi tal-assigurazzjoni jew tas-saħħa nazzjonali mhumiex disponibbli għalihom, jew ikollhom iħallsu tariffi għaljin wisq; Tilqa' l-fatt li, fil-prijoritajiet strateġiċi tal-PEV għall-2014-2020, l-ugwaljanza bejn is-sessi ġiet enfasizzata bħala kwistjoni trasversali li trid tiġi indirizzata u integrata fl-attivitajiet rilevanti kollha; Tilqa' wkoll il-fatt li l-Pjanijiet ta' Azzjoni tal-PEV għall-pajjiżi kollha tas-Sħubija tal-Lvant (minbarra l-Belarussja) jindirizzaw l-ugwaljanza bejn is-sessi bl-għan li gradwalment joqorbu lejn l-istandards tal-UE; Madankollu, tenfasizza li dawn l-elementi huma nieqsa mill-Ftehimiet ta' Sħubija u Kooperazzjoni li l-Kummissjoni nnegozjat mal-Armenja u l-Ażerbajġan fi tmiem is-snin disgħin; tilqa' l-Ftehim ta' Sħubija Komprensiv u Msaħħaħ UE-Armenja li ġie inizjalat u għandu jiġi ffirmat f'Novembru 2017 fi Brussell, u n-negozjati li għaddejjin bħalissa għal Ftehim ta' Sħubija Komprensiv u Msaħħaħ UE-Azerbajġan, u hija fiduċjuża li l-ftehimiet il-ġodda se jinkludu dimensjoni speċifika għas-sessi; Tfakkar li proġetti speċifiċi mmirati lejn l-emanċipazzjoni tan-nisa u l-promozzjoni tal-ugwaljanza bejn is-sessi huma attwalment finanzjati fiż-żona tas-Sħubija tal-Lvant permezz tal-Istrument Ewropew għad-Demokrazija u għad-Drittijiet tal-Bniedem (EIDHR) u tal-ENI u li l-għajnuna reġjonali tal-UE qed tiffoka fuq il-promozzjoni tal-intraprenditorija tan-nisa permezz ta' tfassil tal-politiki nazzjonali, appoġġ lill-assoċjazzjonijiet tan-nisa intraprendituri u SMEs immexxija min-nisa, u l-għoti ta' taħriġ u mentoraġġ; Tistieden lill-UE u l-pajjiżi sħab tal-Ewropa tal-Lvant biex jirrikonoxxu espressament l-ugwaljanza bejn is-sessi bħala valur komuni fundamentali u t-twettiq tiegħu bħala mira fil-kooperazzjoni tagħhom; tenfasizza li filwaqt li l-biċċa l-kbira tal-isfidi huma komuni fin-natura tagħhom għall-UE u l-pajjiżi sħab tagħha, l-impetu politiku jista' jgħin sabiex id-drittijiet tan-nisa u l-ugwaljanza bejn is-sessi jitilgħu 'l fuq fil-lista ta' prijoritajiet politiċi tas-Sħubija tal-Lvant; Tenfasizza li l-valuri ewlenin bħall-indipendenza ekonomika ugwali, il-paga ugwali għal xogħol ugwali jew xogħol tal-istess valur u l-ugwaljanza fit-teħid ta' deċiżjonijiet għandhom għalhekk jitqiesu bħala prinċipji gwida u prijoritajiet komuni; tistieden lill-pajjiżi sħab tal-Ewropa tal-Lvant iqisu l-introduzzjoni ta' miżuri ta' bilanċ bejn ix-xogħol u l-ħajja privata bil-għan li jitneħħew l-ostakoli tal-impjieg tan-nisa, u li titnaqqas id-disparità fil-pensjonijiet bejn is-sessi; tkompli tenfasizza li għandhom jiġu riveduti dispożizzjonijiet legali li jipprojbixxu l-impjieg tan-nisa f'xogħlijiet speċifiċi, peress li dawn jillimitaw bla bżonn l-aċċess tan-nisa għal ċerti professjonijiet u xogħol; Tħeġġeġ bil-qawwa kull tip ta' azzjoni mmirata lejn it-tisħiħ tad-drittijiet tan-nisa fis-suq tax-xogħol, bħalma huma l-implimentazzjoni effettiva tal-qafas legali eżistenti, titjib fl-ugwaljanza bejn l-irġiel u n-nisa, miżuri li jrawmu l-intraprenditorija tan-nisa, kampanji ta' sensibilizzazzjoni dwar is-sitwazzjoni tagħhom, titjib fil-ġbir tad-data, il-valutazzjoni u l-monitoraġġ tal-azzjonijiet bil-ħsieb li jiġu proposti miżuri adattati, u appoġġ għal organizzazzjonijiet ta' netwerks tan-nisa u dawk ta' bażi; tirrimarka li l-opportunitajiet il-ġodda għan-nisa jistgħu jiġu kkonsolidati mal-iżvilupp tad-diġitalizzazzjoni u l-ekonomija kollaborattiva fil-pajjiżi tas-Sħubija tal-Lvant; Tissottolinja l-ħtieġa li tiġi mfassla politika sensittiva għall-kwistjonijiet relatati mas-sessi u bbażata fuq id-drittijiet abbażi ta' ugwaljanza u ta' nondiskriminazzjoni, li jiġu rregolati u amministrati l-aspetti u l-istadji kollha tal-migrazzjoni, u li jiġi ffaċilitat l-aċċess tal-ħaddiema migranti nisa għal opportunitajiet ta' xogħol barra minn pajjiżhom, u b'hekk tiġi promossa l-migrazzjoni sikura u tiġi żgurata l-protezzjoni tad-drittijiet tal-ħaddiema migranti nisa; tistieden lill-pajjiżi sħab tal-Ewropa tal-Lvant ifasslu jew jissorveljaw servizzi soċjoekonomiċi komprensivi, psikoloġiċi u legali immirati biex jiffaċilitaw ir-riintegrazzjoni ta' dawk in-nisa li marru lura fil-pajjiżi tal-oriġini tagħhom; Tqis li t-tisħiħ tar-rwol tal-missirijiet fit-trobbija tat-tfal tagħhom jista' jtejjeb u jiffaċilita l-bilanċ bejn ix-xogħol u l-ħajja privata kemm għall-irġiel kif ukoll għan-nisa; tirrimarka li għandu jiġi mħeġġeġ it-teħid ugwali ta' arranġamenti tal-liv bejn l-irġiel u n-nisa fil-kategoriji kollha tal-ħaddiema sabiex jittejbu l-aċċess u l-pożizzjoni tan-nisa fis-suq tax-xogħol; tenfasizza li s-sistemi ta' appoġġ għat-tfal, inklużi l-allowances tal-familja u tat-tfal, għandhom ikunu biżżejjed biex jiġi żgurat li n-nisa jkunu jistgħu jaffordjaw unitajiet domestiċi indipendenti; Tenfasizza li, filwaqt li l-ugwaljanza bejn is-sessi hi prinċipju orizzontali fi ħdan il-PEV u l-ENI, għandhom jiġu segwiti miri aktar preċiżi u miżurabbli, anke fir-rigward tal-Pjan ta' Azzjoni l-ġdid dwar l-Ugwaljanza bejn is-Sessi fl-Iżvilupp 2016-2020; Titlob, fi ħdan il-PEV rieżaminata, biex isiru rapporti speċifiċi għall-pajjiżi li jiffokaw fuq prijoritajiet miftiehma mal-pajjiżi sħab, inkluż enfasi fuq l-ugwaljanza bejn is-sessi; tipproponi l-ġbir ta' data armonizzata dwar is-sitwazzjoni tan-nisa fil-pajjiżi sħab tal-Ewropa tal-Lvant sabiex jintlaħqu dawn l-għanijiet, permezz tal-ENI u b'mod partikolari permezz tal-introduzzjoni tal-Indiċi tal-Ugwaljanza bejn is-Sessi, żviluppat mill-Istitut Ewropew għall-Ugwaljanza bejn is-Sessi (EIGE); Tenfasizza li l-UE għandha tiddedika aktar enerġija biex tassisti l-pajjiżi sħab f'konformità mal-strateġiji, il-programmi u l-pjanijiet ta' azzjoni tagħhom biex tittejjeb is-sitwazzjoni tan-nisa, u li l-UE tipprovdi l-għarfien espert tagħha fl-adattament tal-leġiżlazzjoni tax-xogħol dwar l-ugwaljanza bejn is-sessi u fit-titjib tal-parteċipazzjoni tan-nisa fis-suq tax-xogħol u fit-teħid tad-deċiżjonijiet; tinsisti wkoll fuq il-ħtieġa urġenti għal integrazzjoni tal-ugwaljanza bejn is-sessi bħala strateġija għall-kisba tat-tali ugwaljanza, u għal azzjoni pożittiva fil-pjanijiet ta' azzjoni nazzjonali tal-Politika Ewropea tal-Viċinat; Tqis li huwa possibbli li jiżdied in-numru ta' nisa fil-proċess tat-teħid tad-deċiżjonijiet, primarjament fil-livell politiku, billi tinbidel il-kultura politika tal-pajjiżi sħab tal-Ewropa tal-Lvant u jiġu implimentati l-aħjar prattiki Ewropej għall-ħolqien ta' partiti politiċi; Tissottolinja l-ħtieġa għal implimentazzjoni effettiva ta' dawn l-istrateġiji, programmi u pjanijiet ta' azzjoni, u għal rapport ta' monitoraġġ li jkun ippreżentat kull sena lill-parlamenti nazzjonali tal-pajjiżi sħab tal-Ewropa tal-Lvant u kondiviż mal-Assemblea Parlamentari Euronest; tħeġġeġ li jiġu organizzati avvenimenti relatati mas-sessi b'mod parrallel mas-summits tas-Sħubija tal-Lvant għal raġunijiet ta' viżibilità politika; Titlob li d-drittijiet tan-nisa u l-kwistjonijiet ta' ugwaljanza bejn is-sessi jiġu inklużi sistematikament fid-djalogi regolari politiċi u dwar id-drittijiet tal-bniedem, flimkien ma' azzjonijiet proposti; Tħeġġeġ lill-Istati Membri jiżviluppaw rabtiet bilaterali u multilaterali aktar b'saħħithom mal-pajjiżi sħab tal-Ewropa tal-Lvant u jinvolvu ruħhom b'mod attiv fl-għoti ta' għajnuna tranżitorja u appoġġ tekniku, kif ukoll jaqsmu l-esperjenzi tagħhom; temmen li l-Istati Membri li jinsabu fiżikament qrib tal-pajjiżi sħab tal-Ewropa tal-Lvant jistgħu jaqdu rwol importanti fl-iffaċilitar ta' rabtiet aktar b'saħħithom u fl-involviment ta' Stati Membri oħra fi sħubijiet; tenfasizza r-rwol importanti tal-edukazzjoni u t-taħriġ vokazzjonali għan-nisa; tinkoraġġixxi aktar investiment favur l-impjieg tan-nisa f'xogħlijiet ta' kwalità, b'mod partikolari fis-setturi u fil-pożizzjonijiet fejn in-nisa huma sottorappreżentati; Tagħti istruzzjonijiet lill-Kopresidenti tagħha biex jgħaddu din ir-riżoluzzjoni lill-President tal-Parlament Ewropew, lill-Kunsill, lill-Kummissjoni, lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà/Viċi President tal-Kummissjoni, lis-Servizz Ewropew għall-Azzjoni Esterna, u lill-gvernijiet u lill-parlamenti tal-Istati Membri u tal-pajjiżi sħab tal-Ewropa tal-Lvant.
Extracted from C_099_2018.html